Президент Бош прокуратура масъуллари фаолиятидан норози...\nШавкат Мирзиёев ҳузурида ер ҳисоби ва давлат кадастрларини тўлиқ шакллантириш, соҳага рақамли технологияларни жорий этиш масалалари юзасидан кенгайтирилган йиғилиш бошлангани ҳақида хабар берилганди.\n«Ҳокимлар бир нарсани ўзига ёзиб олсин. Деҳқон хўжалиги учун ерлар фақат танлов асосида ушбу маҳаллада яшайдиганларга, «дафтарлар»га кирганларга, деҳқончилик тажрибасига эга бўлганларга устуворлик асосида берилади» — деди йиғилишда Президент.\nШу боис, вилоят ҳокимларига бир ой муддатда келгуси йилда аҳолига ижарага бериладиган 80 минг гектар ерни, энг аввало, захирага қайтарган ҳолда давлат рўйхатидан ўтказиб, лотларга бўлиб, танловга чиқариш топшириғи берилди.\nДавлат раҳбари ер соҳасида қонун устуворлигини таъминлаш бўйича Бош прокуратура тегишли масъулларининг фаолиятидан мутлақо норози эканини таъкидлади: «Қонун билан ҳамма ваколатлар белгилаб берилди, жавобгарлик бир неча карра кучайтирилди. Лекин, амал қани?»\nАввалроқ аксарият муаммоли масалалар орқасида пора ва коррупция тургани айтилганди.\nКадастр Бош прокуратура йиғилиш Президент


Шомдан олдин икки ракаат намоз ўқиш ҳукми - Ўзбек тили\nPDF 450.7 KB 2019-05-02\nШом намозининг азони ва иқомати орасида икки ракаат намоз ўқиш ҳукми\nҲадисларда шом намозидан олдин енгилгина икки ракаат нафл намози ўқилиши айтилган. Пайғамбар соллаллоҳу алайҳи ва саллам буни хоҳлаганлар ўқисин, деб айтганлар. Саҳобалар бу намозни ўқишгани ҳақида ҳам ривоятлар келган. Лекин Ҳанафий мазҳабимизда бу вақтда нафл ўқиш макруҳ, деб фатво берилган. Бунга сабаб қилиб, шом намозини кечиктирмаслик ҳақидаги ҳадис келтирилган. Бизларга аҳли суннат олимлари иттифоқ қилган рожиҳ қавлни баён қилиб берсангиз.\nАллоҳ хайрли ишларингизда барокат ато қилсин!\nСавол йўллаган биродаримиз ўз саволида “аҳли суннат олимлари иттифоқ қилган” деган иборани қўллаган. Шуни айтиб ўтиш лозимки, Имом Абу Ҳанифа роҳимаҳуллоҳга нисбат берилувчи ҳанафий мазҳаби “аҳли суннат ва жамоат”га мансуб мўътабар мазҳаблардан биридир. Қолаверса, ушбу масала “аҳли суннат ва жамоат” уламолари иттифоқ қилмаган, балки улар бу борада ихтилоф қилган масалалардан биридир.\n1) Бу вақт орағилиғида нафл намоз ўқиш мустаҳаб бўлиб, бироқ унинг мустаҳаблиги фарз намозлардан олдин ёки кейин ўқиладиган “равотиб” суннат намозларининг мустаҳаблик даражасида эмас. Бу фикр имом Шофеий, аҳли ҳадис, Табарий, Ибн Ҳазм, Ибн Ҳажар, Ибн Таймия, Ибнул Қаййим, Санъоний, Шавконий, шунингдек, замондош уламолардан Ибн Боз, Албоний, Ибн Усаймин ва Саудия Доимий Фатво Қўмитасининг фикрларидир.\n1- Абдуллоҳ ибн Муғаффал Музаний розияллоҳу анҳудан ривоят қилинади. Расулуллоҳ соллаллоҳу алайҳи ва саллам: “Шом намозидан олдин (нафл) намоз ўқинглар”, деб уч бор такрорлаб, учинчисида инсонлар буни суннат (яъни доимий одат ёки фарз намозлардан аввал ва кейин ўқиладиган доимий суннат намозлари каби) қилиб олмасликлари учун “хоҳлаган киши (ўқисин)” дедилар [Бухорий: 1183].\nҲадисдаги “Инсонлар буни суннат қилиб олмасликлари учун”, деган сўзни изоҳлаб Имом Табарий шундай дейди: “Ровий ушбу сўзи билан шом намозидан олдин нафл намоз ўқиш мустаҳаб эмаслигини назарда тутмаган. Чунки Расулуллоҳ соллаллоҳу алайҳи ва саллам мустаҳаб бўлмаган ишга буюришлари мумкин эмас. Аксинча, мазкур ҳадис ушбу намознинг мустаҳаб эканига далолат қиладиган кучли далиллардан ҳисобланади. “Суннат” деган сўзнинг маъноси – доимий одат ва шариат қилиб олиш демакдир. Гўёки бу сўздан мақсад, шом намозидан аввал ўқиладиган нафл намоз фарз намозлардан олдин ёки сўнг ўқиладиган доимий суннат намозлари мартабасидан пастроқ эканидир” [Фатҳул Борий, 3/60].\nАбу Довуд (1281) ривоятида “Шом намозидан олдин икки ракаат намоз ўқинглар”, деб келган.\nИбн Ҳиббон ривоятида эса “Расулуллоҳ соллаллоҳу алайҳи ва саллам шомдан олдин икки ракаат намоз ўқидилар”, деб келган [Саҳиҳи Ибн Ҳиббон, 1588. Санади ҳасан].\n2- Анас ибн Молик розияллоҳу анҳу айтади: “Мен Набий соллаллоҳу алайҳи ва салламнинг пешво саҳобаларини шом (намозига азон айтилган) вақтда (нафл намоз ўқиш учун масжид) устунларига шошиб борганларини кўрганман” [Бухорий: 503].\n3- Анас ибн Молик розияллоҳу анҳу айтади: “Биз Мадина шаҳрида эканимизда, агар муаззин шом намозига азон айтса, саҳобалар (масжид) устунларига шошиб бориб, икки ракаат-икки ракаат намоз ўқир эдилар. Ҳаттоки (Мадина аҳлидан бўлмаган) бегона инсон масжидга киргудек бўлса, нафл намоз ўқувчиларнинг кўплигидан шом намози ўқиб бўлинган шекилли, деб ўйлаб қолар эди” [Муслим: 837].\n4- Катта тобеинлардан бўлмиш Зир ибн Ҳубайш роҳимаҳуллоҳ айтади: “Абдурраҳмон ибн Авф ва Убай ибн Каъб шом намозидан олдин икки ракаат намоз ўқишар эди” [Абдураззоқ “Мусаннаф”да (2/434) ривоят қилган].\nМазкур масала хусусида бошқа саҳобаларнинг асарлари ҳам бор. Шу сабабдан ҳам Имом Аҳмад роҳимаҳуллоҳ шундай деган: “Бу (яъни шом намози олдидан нафл намоз ўқиш) хусусида келган ҳадис ва асарлар бениҳоят кўпдир!” [Масоили Аҳмад, ўғли Абдуллоҳ ибн Аҳмад ривояти, 96-бет], валлоҳу аълам.


Ҳибсдагиларнинг яшаш жойлари ҳали ҳам назорат қилинмоқда\nЯқинда ҳибсга олинган андижонлик мухолифатчи ва инсон ҳуқуқлари ҳимоячилари яшайдиган маҳаллалар ҳали ҳам ҳуқуқ-тартибот ходимлари томонидан қаттиқ назорат қилинмоқда.\n“Бирлик халқ ҳаракати” партияси Андижон вилояти бўлими раиси Акбаржон Орипов, партия фаоллари Рустам Исоқов ва Нурмуҳаммад Азизов 2 июнь куни Марҳамат тумани ички ишлар бўлими ходимлари томонидан ҳибсга олинган эди.\nН.Азизовнинг фарзанди Жамшидбекнинг сўзларига қараганда, отаси ҳибсга олинишдан олдин ҳам улар яшайдиган хонадон кучли назоратда бўлган. Бу назорат ҳали ҳам давом этмоқда. Мухолифатчиларнинг оила аъзоларигина эмас, уларникига келиб-кетадиганлар ҳам қаттиқ назорат қилиняпти.\nМаълум бўлишича, ҳибсдаги бирликчилардан хабар олиш учун туман ИИБга борганлар ҳам сўроққа тутилмоқда.\n“ИИБнинг жиноят қидирув бўлими ходими Тўланбой Қаюмов мени тергов қилди. У мендан “Бирлик”ка қанчалик алоқадорлигим, партиянинг Андижон воқеалари муносабати билан чиқарган баёнотларидан нечоғлик хабардорлигимни сўраб-суриштирди”, - деди ҳибсга олинганлардан бирининг яқини.


Қуйи Чирчиқда болалар боғчасиз қийналишмоқда. Ота-оналарнинг дардини ҳеч ким эшитмаяпти\nKun.uz таҳририятига Тошкент вилояти Қуйи Чирчиқ туманидан бир мурожааат кeлиб тушди. Мурожаатни ўрганиш мақсадида ижодий гуруҳимиз билан мазкур туманга отландик.\nТуманнинг «Ўзбекистон беш йиллиги» номли қишлоғига етиб бордик. Мурожаат боғча ва сув муаммоси ҳақида эди. Вазият бўйича атрофлича тасаввурга эга бўлиш учун Раънохон она Усмановага микрофон тутдик.\n«Болаларимиз шу боғчада катта бўлишган. 2006-2007 йилларда бир аёл фeрмeр бўлиб, мана шу боғчани сотиб олибди. Боғчани сотишга кимнинг ҳаққи бор билмайман. Шундан буён боғчани эгаллаб олган. Ҳозир ҳамманинг боласи ташқарида. Худо кўрсатмасин, бу ерда катта ариқлар ҳам бор, кўчадан машина ҳам ўтади, трактор ҳам ўтади. Болаларнинг ота-оналари эса кластeрда ишлашади. Кўчада қаровсиз қолган болалар нима қилади? Мeнга ўхшаган бувиси борлар бир амаллар, лeкин бувиси йўқлар нима қилади? Ёш оилалар бор. Улар эр-хотин эртадан кeчгача далада ишлайди. Боласи қаровсиз қолади. Марказда боғча бор, лeкин 3-5 км узоқда. Ҳам боғча пули, ҳам йўлкирага кучи етадиган бор, кучи етмайдиган ҳам бор», дeйди онахон.\nҚишлоқ фаолларидан бири Мақсуда Муҳаммадиева бу масала бўйича кўп марта мурожаат қилишганини, аммо натижа бўлмаганини таъкидлади.\n«Боғча бўйича ҳокимиятга, прeзидeнт порталига мурожаат қилдик. Лeкин натижа йўқ. Фақат бир хил мазмундаги жавоб: «Кўриб чиқилади». Бу жой 2-бўлим дeйилади. Нарироқда 6-бўлим бор. У ерда ҳам 2 қаватли боғча мавжуд. Лeкин боғчани 15 оилага уй қилиб бeришган. Тўғри, вақтинчалик дeб бeришган. Лeкин у жойда яшаётган оилалар иложи йўқлигидан, қўли калталигидан боғчада яшашяпти. Фарзандларимиз ёшига тўлмагунича мактабга олинмайди. Биз қаерга бeрамиз болаларимизни?», дейди у.\nБоғчани кўздан кечирдик. 70 сотих майдондаги боғча 3та бинодан иборат бўлган. Ушбу боғчани сотиб олган фермер опанинг сўзларига кўра, «совхоз»лар тугатилиши билан 2007-йилларда бор-будини сотиб ушбу боғчани сотиб олган экан.\nШундан сўнг қатор мавҳум саволларимиз билан ҳокимият томон отландик. Узоқ кутишлардан сўнг ҳам, саволларга жавоб бeра оладиган шахс ҳокимиятдан топилмади. Ниҳоят туман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Ғаффор Шодмонов билан учрашдик ва ундан вазият бўйича изоҳ сўрадик.\n«Бу боғча совхозлар тарқатилганда тарқатиш комиссияси томонидан фермер Карима опага тадбиркорлик қилиш учун берилган нотурар жой ҳисобланади. Опа бу боғчани тадбиркорлик қилиш мақсадида олган. Лекин ҳалигача ё ишлаб чиқариш ё тадбиркорликни бошлаганича йўқ. Биз 3та бинодан биттасида боғча ташкил қилиш бўйича таклиф берганмиз. Аммо ҳалигача ташкил қилганича йўқ. Ёки шу боғчани ёки бошқа боғча очиш масаласини кўриб чиқамиз», деди ҳоким ўринбосари.\nВазият барибир мавҳумлигича қолмоқда. Янги боғча қуриш имконияти бўлмаса эскиси нима учун тугатилган? Боғча нима учун сотиб юборилган-у, ўрнига бошқа боғча ташкил этилмаган? Биз боғчани нотурар жой қилиб олган, лекин ушбу жойда яшаб келаётган фермернинг тинчини бузиш ниятидан йироқмиз. Аҳолининг эса эътирози ўринли. Кун бўйи оилавий далада ишлайдиган ота-оналарнинг фарзандлари қаровсиз қолмоқда. Ота-оналарнинг қўли мeҳнатда-ю, лeкин бутун хаёли фарзандлари тинчлигида. Ҳаловат йўқ бўлгач, ишнинг унуми ҳам бўлмайди.\nБугун ёш авлодга бeфарқ бўлиб, кeлажакка хиёнат қилмайлик. Масъул раҳбарларнинг эътиборини қишлоқларда боғчаларнинг аҳволига, хусусан Қуйи Чирчиқ туманидаги ушбу маҳаллалардаги вазиятга қаратмоқчимиз.\nТeгишли вазирлик ва идоралар тeз орада бу муаммонинг ечимини ижобий ҳал қилишига умид билдирамиз.\nKun.uz ушбу ҳолатни кузатишда давом этади.\nМухбир Раҳматилло Исроилов\nБош прокуратура: болалар боғчасида 180 млн сўмлик озиқ-овқат маҳсулотлари талон-торож қилинган


Прокуратура тилга кирди\n30 ноябр 2020, Тошкент вақти: 04:23\nЎзбекистон Бош прокуратураси "Кўкча" масжиди яқинида ўтказилган амалиётда ўлдирилган шахсларнинг аввалроқ Тошкент шаҳрида қатор қотилликлар содир этганини даъво қилмоқда.\nЎзбекистон Бош прокуратураси 29 август куни Тошкентда бўлиб ўтган отишма юзасидан маълумот тарқатди. Прокуратура маълумотига кўра, бу ҳуқуқ-тартибот идоралари томонидан ўтказилган махсус амалиёт бўлган.\nЎзбекистон Бош прокуратураси маълумотига кўра, пойтахтдаги “Кўкча” масжиди яқинида ўтказилмиш амалиёт чоғида 3 террорчи йўқ қилинган. Ўлдирилганлар орасида ҳуқуқ-тартибот органлари томонидан қидирилаётган Шавкат Маҳмудов исмли шахс ҳам бўлгани хабар қилинмоқда.\nЖорий йилнинг 29 август куни соат 18.30 ларда Тошкентдаги “Кўкча” масжиди яқинида отишма содир бўлгани ҳақида аввал хабар қилгандик. Озодлик манбалари мазкур отишма чоғида ҳалок бўлган кишилар сони ҳақида турли тахминларни билдиргандилар. Жумладан, айрим манбалар отишма чоғида тўрт милиционер ўлгани ҳақида ҳам гувоҳлик бергандилар.\nЎзбекистон Бош прокуратурасининг мазкур амалиётдан беш кун ўтиб тарқатган маълумотида ҳуқуқ-тартибот идоралари ходимлари орасидаги талафотлар ҳақида лом-мим дейилмаган. Амалиёт ҳақидаги маълумотнинг кечикишини эса прокуратура бу вақт мобайнида тезкор-тергов тадбирлари ўтказилгани билан изоҳлаган.\nЎзбекистон Бош прокуратураси амалиёт чоғида ўлдирилган кишилар хорижий мамлакатлардаги террорчилик марказларида ҳарбий тайёргарликдан ўтгани ҳақида билдиради. Шунингдек, прокуратура тезкор тадбирлар пайтида мазкур гуруҳнинг бошқа фаоллари ҳам қўлга олингани, ҳозирда улар сўроқ қилинаётгани ҳақида маълум қилади. Мазкур ҳодиса юзасидан Бош прокуратура томонидан жиноий иш қўзғатилган ва ҳозирда тергов тадбирлари давом этмоқда.\nЎзбекистон Бош прокуратураси матбуот хизмати мазкур гуруҳ аъзолари устидан тергов натижалари ҳақида қўшимча маълумот беришга ваъда қилган.\nАйни пайтда Ўзбекистон Бош прокуратураси маълумотида “Бу гуруҳ қайси диний оқимга мансуб кишилар эдию уларнинг мақсадлари нима эди?”, “Улар аввал қандай жиноятлар қилганликда айбланмоқда?” сингари кўпчиликни қизиқтираётган айрим саволларга жавоб кўринмайди.


Ўзбекистон Республикаси Адлия вазирлиги - Ҳудудларнинг ҳуқуқ устуворлиги рейтинги 7 та кўрсаткич бўйича баҳоланади\n10:11:38 (GMT +5), Сш, 19 янв 2021\nҲудудларнинг ҳуқуқ устуворлиги рейтинги 7 та кўрсаткич бўйича баҳоланади\nХабарингиз бор куни кеча “Ўзбекистон Республикасида ҳуқуқ устуворлигини таъминлаш ҳолатини аниқлашнинг самарали механизмини жорий этиш чора-тадбирлари тўғрисида”ги Президент қарори қабул қилинди. АОКАдаги брифингда Адлия вазирлиги ахборот хизмати раҳбари Севара Ўринбоева мазкур қарорда назарда тутилаётган янгиликлар ҳақида маълум қилди.\nХўш ушбу қарорни қабул қилишдан мақсад нимада эди?\nМазкур Президент қарори Ўзбекистонни халқаро рейтингларда юқори поғоналарга олиб чиқиш, ҳудудларда ҳуқуқ устуворлигини таъминлаш ва қабул қилинаётган қонун ҳужжатларининг ижросини ташкил этиш ҳолатини ўрганиш, баҳолаш ва аниқланган камчиликларни ўз вақтида бартараф этиш мақсадида Адлия вазирлиги томонидан ишлаб чиқилди.\nМаълумки, ҳар бир давлатдаги реал муаммоларни аниқлашда дунёдаги халқаро индексларнинг ўрни салмоқли бўлиб, улардан бири – World Justice Project (WJP) ташкилоти томонидан ҳар йили эълон қилиб бориладиган Ҳуқуқ устуворлиги индекси (Rule of law index) ҳисобланади.\nМазкур индекс 2009 йилдан бошлаб World Justice Project ташкилоти томонидан 8 та индикатор асосида 4 та тамойилга таянган ҳолда дунё мамлакатларидаги ҳуқуқ устуворлигини таъминланганлик даражасини аниқлаш юзасидан шакллантирилиб келинади.\nДавлатимиз илк бор ушбу рейтингга 2012 йилда киритилган бўлиб, ташкилотнинг 2020 йилдаги ҳисоботига кўра, Ўзбекистон Республикаси 128 та давлат орасидан 92-ўринни эгаллаган.\nТаъкидлаш жоизки, Ўзбекистоннинг 8 та индикатордан атиги 3 таси, яъни ҳукумат очиқлиги, фундаментал ҳуқуқлар ҳамда коррупциядан холилик индикаторлари бўйича кўрсаткичи ўтган йилга нисбатан яхшиланган.\nАксинча, тартиб ва хавфсизлик индикатори бўйича эса паст балл берилган.\nХудди шундай халқаро индикаторларда Ўзбекистоннинг кўрсатгичларини яхшилаш мақсадада ишлаб чиқилган Президент қарорида ҳудудларнинг ҳуқуқ устуворлиги рейтинг баҳолаш тизимини жорий этиш назарда тутилган.\nБу тартиб, яъни ҳудудларнинг ҳуқуқ устуворлиги рейтинг баҳолаш қандай амалга оширилади?\nМазкур янги тартибга асосан ҳудудларнинг рейтинги тегишли соҳалар бўйича аниқланган қонунбузилиш ҳолатларининг статистикаси ҳамда респондент-аҳоли ва респондент-экспертлар ўртасида ўтказилган сўров натижаларига кўра аниқланади.\nҲудудларнинг ҳуқуқ устуворлиги рейтинги қуйидаги 7 та кўрсаткич бўйича баҳоланади:\n· қонун ҳужжатларига риоя қилиниши;\n· фуқаролар ҳуқуқ ва эркинликларининг таъминланганлиги;\n· одил судлов ва суд қарорларининг ижро этилиши;\n· ҳуқуқ-тартибот ўрнатилганлиги ва хавфсизлик таъминланганлиги;\n· маҳаллий ижро органлари фаолиятининг самарали назорат қилиниши;\n· коррупцияга қарши курашишнинг самарадорлиги;\n· ҳокимият институтларининг шаффофлиги.\nБу кўрсаткичлар “HUQUQ USTUVORLIGI” ахборот тизими орқали аниқланади.\nМазкур тизимга Олий суд, Бош прокуратура, Ички ишлар вазирлиги каби 20 дан ортиқ масъул ташкилотлар томонидан ҳар йили 1 февралга қадар жами 111 та мезон бўйича статистик маълумотлар жойлаштирилади.\nШу билан бирга, ҳар йили 1 мартга қадар тизим орқали 71 та мезон бўйича Адлия вазирлиги томонидан сўровлар ўтказилади.\nҲар бир мезон 0 балдан 100 балгача бўлган оралиқда баҳоланади. Мазкур тартибда ҳудудларнинг ҳуқуқ устоворлиги рейтинги шакллантирилади. Натижанинг қанчалик ижобий бўлиши мутасадди ташкилотлар ва ҳокимликларнинг саъй-ҳаракати ҳамда қонунларни ҳурмат қилиши ва уларга риоя қилиш даражасидан келиб чиқади.\nУшбу маълумотлар асосида ҳар йили 1 майга қадар Ҳудудларнинг ҳуқуқ устуворлиги индекси тузилади ҳамда натижаси юзасидан Адлия вазирлиги томонидан ҳар йили 15 майга қадар Ўзбекистон Республикаси Президенти Администрацияси, Олий Мажлис палаталари, Халқаро рейтинг ва индекслар билан ишлаш бўйича республика кенгашига ахборотлар киритилади ҳамда оммавий ахборот воситалари орқали эълон қилинади.\nИндекс бўйича маълумотлар Олий Мажлис палаталари, Халқаро рейтинг ва индекслар билан ишлаш бўйича республика кенгаши, Қорақалпоғистон Жўқорғи Кенгеси, вилоятлар, Тошкент шаҳар халқ депутатлари Кенгашларида муҳокама қилинади.\nСодда қилиб айтганда қарорда белгиланган тартибларнинг ўрнатилиши билан республикадаги турли давлат органлари ва ташкилотларининг иш фаолиятидаги нуқсонлар белгиланган мезонлар доирасида аниқланади. Ушбу камчиликларни аниқлашда халқнинг ўзи бевосита иштирок этади. Шу билан бирга аниқланган камчиликларни ҳал қилиш бўйича зарур чоралар белгиланади.\nХулоса ўрнида таъкидлаш жоизки, Адлия вазирлиги давлат ҳокимияти ва бошқаруви органлари билан биргаликда Ҳудудларнинг ҳуқуқ устуворлиги индексидаги тегишли индикаторларни таҳлил қилиб, уларнинг сабабларини ўрганиб боради.\nКўпчиликда мазкур тартибларни ўрнатиш учун яна давлат бюжети маблағлари сарфланадими деган саволлар туғилиши табиий.\nҚарорда белгиланган тартиб ва тизимни ишлаб чиқиш, ишга тушуриш,қўллаб-қувватлаш ҳамда унинг мавжуд имкониятларини янада такомиллаштириш билан боғлиқ харажатларни молиялаштириш учун давлат бюджетидан алоҳида маблағ йўналтирилмаган. Бу харажатлар Адлия вазирлигининг бюджетдан ташқари жамғармалари ва халқаро ташкилотларнинг грант маблағлари ҳисобига амалга оширилади.


“ХОТ-ДОГ”НИ СЕВАСИЗМИ?! » "Жиззах овози" газетаси расмий сайти\n"Менинг дугонам қаҳвахонага кириб иссиқ овқат истеъмол қилишдан кўра, кўчада фаст-фудларни ейишни яхши кўради. Унинг таъкидлашича, бу одат Европада удум тусига кирган бўлиб, маданийлик белгиси эмиш. Шу ростми?" дея савол берган жиззахлик Малика.\nАввало маданийлик инсон қалбида бўлади. У ҳар бир ҳаракати, сўзлаётган сўзи билан қалбини акс эттириб туради. Маликанинг саволига аниқлик киритиш учун ота-оналарга мурожаат этдик.\n- Фарзандим мактабда ўқийди. Унга мактаб ошхонасига кириб овқатланиш учун пул берамиз, - дейди "Заргарлик" маҳалласида яшовчи Сарвиноз опа. - Кейинги пайтда ўғлим уйқуда тишини "Қижирлатиб" чиқаётгани ва оҚзидан сўлак оқаётганини кўриб, шифокорга олиб бордим. Шифокор унда гижжа борлигини айтди ва унинг овқатланишини назорат қилиб боришимни тайинлади. Суриштириб ўғлим биз берган пулга нуқул "хот-дог" олиб еганини аниқладим.\nҚолаверса, Британиянинг Манчестер университети олимлари доим фаст-фудларни истеъмол қилиш инсонларда тушкунликнинг юзага келиш хавфини 40 фоизга оширишини аниқлашган. Маълум бўлишича, фаст-фуд ва углевод ёғлари миқдори кўп бўлган бошқа таомларни истеъмол қилувчилар бошқаларга нисбатан 1,4 баробар кўпроқ тушкунликдан азият чекишар экан.\nОлимларнинг фикрига кўра, фойдали овқатлар руҳий бузилишларнинг юзага келиш эҳтимолини пасайтиради. Улар зарарли овқатларни истеъмол қилиш истаги тушкунликнинг сабаби эмас, балки натижаси бўлиши мумкин, деган хулосага келган.\nЖиззах политехника институтининг\n» ҲАРАКАТ ҲАЁТНИНГ БИРИНЧИ БЕЛГИСИ


Фарғона ва Сўхда минглаб одам йўл очилишини кутиб қолмоқда\nФарғона вилоятининг Сўх эксклавига олиб борадиган автомобиль йўли беш кундан буён ёпиқ қолмоқда. Сўхда ва Фарғона шаҳрида манзилига боролмаган минглаб одам йиғилиб қолди. Йўлини топган учар киракашлар иши зарур одамларни анча қиммат нархда айланма йўллар билан манзилига етказиб қўймоқда. Қирғиз расмийлари икки мамлакат эксклавларига олиб борадиган автомобил йўлларини очиш бўйича ўзбекистонлик ҳамкасблари билан келишолмаётганини айтмоқдалар.\nФарғона шаҳрида Сўх туманига бормоқчи бўлган мингга яқин одам йиғилиб қолган.\nФарғона-Сўх автомобиль йўли 18 март, жума куни ёпилган эди. Сўх эксклавидан Қирғизистоннинг Қадамжой тумани орқали Фарғонага келувчи одамлар ҳам йўл ёпиқлигидан азият чекмоқда.\nИши жуда зарур одамлар Фарғона вилоятининг Қувасой тумани орқали жуда қиммат нархга такси кира қилиб кетмоқда.\nБеш кундан бери Фарғонада туриб қолган сўхликнинг айтишича, зарурат юзасидан Фарғона ёки Сўхга борадиган йўловчилар анча қийналиб қолган:\n- Агар кимнидир жуда зарур иши бўлса Қувасой орқали айланма йўллар билан таксида кетяпти. Одатда Қадамжой орқали таксининг нархи бир одамга 20 минг сўм эди. Энди таксичилар ҳар бир одамга 125-150 минг сўмдан олишяпти. Кеча Россиядаги муҳожирлардан бири отасининг жанозасига етиб бориш учун бир ўзига 200 минг сўм бериб кетибди. Мен олган маълумотларга кўра, айни пайтда Сўхга бориш учун мингдан ортиқ одам йўл очилишини кутиб ётибди, деди сўхликлардан бири.\n22 март куни ўндан ортиқ сўхликлар Фарғона вилояти ҳокимига арз қилиб борган. Арзчилардан бирининг Озодликка айтишича, ҳоким уларга қўпол муносабатда бўлган:\n- Ҳоким бува жуда қийналиб кетдик, ишларимиз қолиб кетяпти, йўлимизни очиб беринг деб, илтимос қилдик. Ҳоким эса қўпол равишда, биз бунинг устида ишлаяпмиз, боринглар кетаверинглар, деб чиқариб юборди, деди сўхликлардан бири.\nФарғона вилояти ҳокимлигининг ўзини таништирмаган мулозими Озодликнинг бу ҳақдаги саволларига жавоб беролмаслигини айтди.\nҚирғизистон давлат чегарасини қўриқлаш хизмати матбуот котиби Гулмира Бўрибоева эса, Фарғона-Сўх йўлининг ёпиқлиги сабабини мана бундай изоҳлади:\n- Ўзбек томони сўнгги воқеалар сабаб 18 март куни барча КППларни биртомонлама ёпди. Қирғиз томони ҳам жавоб сифатида айнан шундай чоралар кўрди. Бугунги кунда 15та КППдан фақат битта КПП очиқ, холос. Айни пайтда икки давлат чегарачилари ўртасида музокаралар давом этмоқда, лекин биз ҳануз ўзбек томонидан баҳсли ҳудудга нега ҳарбий техника киритгани тўғрисида жавоб ололмаяпмиз. Қирғизистон Ташқи ишлар вазирлиги юборган нотага ҳам жавоб берилгани йўқ, деди Гулмира Бўрибоева.\nСўнгги кунларда ўзбек-чирғиз чегарасида бир қанча воқеалар содир бўлди.\n16 март куни Қадамжой туманидаги Ўрўзбеков қишлоғи ҳудудида ўзбекистонлик автобус ҳайдовчиси 8 яшар болани уриб кетган ва бола воқеа жойида ҳалок бўлган эди. Йўл-транспорт ҳодисасидан кейин қишлоқ аҳли автобусни тошбўрон қилган ва бир неча йўловчи тан жароҳати олган эди.\nБу воқеадан икки кун ўтиб, ўзбек томони Қирғизистон билан баҳсли бўлиб турган ҳудудга камида битта бронетронспортёр билан кириб келиб, чегара пости ўрнатган ва баҳсли ҳудуддан ўтган Карвон-Олабуқа йўлидан кетаётган йўловчиларнинг ҳужжатларини текшира бошлаган. Бундан ташқари ўзбек томони ўзбек-қирғиз чегарасидаги бир қатор ўтказиш пунктларини ёпгани ҳам хабар қилинди.\nЎз навбатида Қирғизистон “Баймак-автойўл”, “Кенсой-автойўл” ва “Қадамжой-автойўл” чегара бекатларидан Ўзбекистон фуқароларининг кириб-чиқишини тақиқлаб қўйди.


Тобутни кўтариш ва ортидан эргашишга тааллуқли масалалар (1)\nBy Зубайр Исмоил on 10/30/2019 МАҚОЛАЛАР ҚАБРИСТОНГА ОИД ҲУКМЛАР\nТобутни кўтариш ва ортидан эргашиш ҳақида\n55 – Тобутни кўтаришнинг ҳукми\nИмом Нававий деди: «Тобутни кўтариш фарзи кифоя эканида ҳеч қандай ихтилоф йўқ».\nШайх Саъдий раҳимаҳуллоҳ айтади: «Тобутни кўтариш фарзи кифоя эканига ижмо қилинган. Бироқ тобутни кўтариш бу ишни фақат савоб умидида қилувчи кишиларга тегишли бўлмай, кофир ёки бошқалар кўтариши билан ҳам фарз соқит бўлаверади».\n«Уламолар дафн учун шошилиш мустаҳаб эканига иттифоқ қилишган». «Агар маййитнинг ўлгани аниқ бўлса».\nАбу Ҳурайра разияллоҳу анҳудан ривоят қилинади: «Набий саллаллоҳу алайҳи ва саллам айтдилар: “Маййитни дафн этишга шошилинглар. Агар у солиҳ бўлса, уни яхшиликка элтасизлар. Агар ундай бўлмаса, елкаларингдан ёмонликни тушурасизлар”».\nМаҳмуд ибн Лабид разияллоҳу анҳудан ривоят қилинади: «Саъд ибн Муоз вафот этган куни Набий саллаллоҳу алайҳи ва саллам шундай тез юрдиларки, ҳатто пойабзалларимиз узилиб кетди».\nАбу Қатода ибн Рибъий разияллоҳу анҳу ривоят қилади: «Бир куни Расулуллоҳ саллаллоҳу алайҳи ва саллам олдиларидан бир жаноза (маййит) олиб ўтилди. Шунда у зот: “(Бу маййит) қутилувчи ва бошқалар ҳам ундан қутилувчидир“, дедилар. “Ё Расулуллоҳ, буни қандай тушунишимиз керак?” деб сўралганида у зот: “Мўмин банда дунёнинг машаққат ва озорларидан қутулиб, Аллоҳ таолонинг раҳматига боради. Фожир бандадан эса бандалар ҳам, юртлар ҳам, дов-дарахту ҳайвонлар ҳам қутулади“, дедилар».\nАмр ибн Ос разияллоҳу анҳу ўғли Абдуллоҳга: «Мени тобут узра кўтарсанг, ўртача юришда юриб боргин» деб васият қилган эди.\nУяйна ибн Абдураҳмон отасидан ривоят қилади: «Биз Усмон ибн Абул-Ос разияллоҳу анҳунинг жанозасида (тобутни кўтариб,) секин юриб борар эдик. Бизга Абу Бакра разияллоҳу анҳу етиб олдида, қамчисини баланд кўтариб: “Расулуллоҳ саллаллоҳу алайҳи ва саллам билан бирга эканимизда югуриб кетаётганимизни кўрганман”, деди».\nУрва раҳимаҳуллоҳ айтади: «Абдуллоҳ ибн Зубайр разияллоҳу анҳумо оиласидан бирор киши вафот этса: “Бўлинглар, шошилинглар. Тез чиқаринглар”, дер, кейин (маййитни) ҳар қандай пайтда чиқараверар эди».\nҲасан раҳимаҳуллоҳдан ривоят қилинади: «Имрон ибн Ҳусойн разияллоҳу анҳу бундай васият қилди: “Агар мен ўлсам қадамингизни тезлатинглар, яҳуд ва насороларга ўхшаб секин юриб борманглар”».\nҚаранг: Маҳмуд Хаттоб ас-Субкий раҳимаҳуллоҳ. «Ад-дин ал-холис ав иршод ал-халқ ила дин ал-ҳақ», 7/430. Мусаҳҳиҳ: Амин Хаттоб. Учинчи нашр, 1404-ҳ.й.\n Шайх Аллома Абдураҳмон ибн Носир ас-Саъдий. «Мажмуъ ал-муаллафот», 10/487. «Дор ал-маймон» нашриёти, биринчи нашр, 1432-ҳ.й.\n «Ал-мажмуъ», 5/167. Қаранг: «Ал-муғний», 3/394.\n Ар-рофеий аш-Шофеий. «Аш-шарҳ ал-кабир», 2/395. Муҳаққиқ: Али Муаввиз ва Одил Абдулмавжуд. «Ал-кутуб ал-илмийя» нашриёти, биринчи нашр, 1417-ҳ.й.\nШайх Саъдий айтади: «(Яъни) бехосдан ўлиб қолмаган бўлса. «Бехос ўлим» деб очиқ сабабсиз ўлим келишига айтилади. Бу ҳолатда киши ўлгани аниқ бўлмагунча дафн этилмай кутиб турилади. Қанчадан-қанча одамлар юрак хуружига йўлиқиши ортидан одамлар уни ўлди деб ўйлашган. Бундай ҳодиса «Ал-мақомат» асари муаллифи Ҳамазоний билан ҳам рўй берган. У кишида юрак хуружи рўй беради. Шунда одамлар уни ўлди деб ўйлашади. Дафн этилгач, тунда ўзига келади ва қичқира бошлайди. Қабристондаги одамлар овозни эшитишади, бироқ тунда қабрни очишга қўрқишади. Эртаси куни қабр очиб кўрилганда Ҳамазонийни сочлари буткул оқариб кетган, соқолини маҳкам чангаллаб олган ҳолатда топадилар. Ваҳоланки, вафот этган онда бошида бирор оқ тук бўлмайди. Бунга ўхшаш ҳодисалар кўплаб содир бўлган. Бинобарин, киши бехос ўлим топадиган бўлса, очиқ-ойдин белгилар топилмагунича кутиб турилади. Чакка осилиши, бурун қийшайиши, қўл ва оёқ бўғинлари бўшашиши ўлим белгилари жумласидандир. Инсоннинг ўлганига аниқ ишонч ҳосил бўлса, уни дафн этишга шошилиш мустаҳаб бўлади» («Шарҳ умдат ал-аҳком», 1/516-517.\nШайх Муҳаммад ибн Иброҳим раҳимаҳуллоҳ айтади: «Ибн ал-Можишун қиссаси маълум ва машҳур. Оиласи уни ўлди деб эълон қилади, уч кун эшик олдида келди-кетди бўлади. Кейин ғассол унинг баданидан терга ўхшаш нарса чиққанини пайқаб қолади. Шунингдек, юртимизда Ибн Мусоид деган одам ўтганини биламан. Касаллик сабабли бадани ҳаракатдан тўхтайди. Одамлар уни ўлди деб ўйлаб, ғусл қилдириб, жанозасини ўқишади. Гўрига ғиш қалаш асносида иш устидаги одамлардан бири енгил овоз эшитади. Шунда атрофдагиларни тинчлантириб, овозни қайтадан эшитганидан кейин Ибн Мусоидни тирик ҳолда топадилар. У кейин яна 20 йил яшаб, вафот этади» («Мажмуъ ал-фатово, 3/183, 872-рақамли фатво. Шунингдек, «Ал-бидоя ван-ниҳоя» (14/777)дан Муҳаммад ибн Яҳёнинг таржимаи ҳолига қаралсин).\n«Аниқ замонавий илмий изланишлардан маълум бўлишича, Америкада ҳар 24 соатда бир киши адашиб дафн этилади.\nЎтган 22 йил давомида Британияда 2175 шахс тириклайин кўмиб юборилган. Яъни, улар зоҳирий ўлим ҳолатида бўлишган.\nГолландия пойтахти Амстердамдаги хайрия ташкилоти 25 йил давомида 990 кишининг ҳаётини сақлаб қолган. Шунингдек, Германиянинг Гамбург шаҳридаги айни шундай ташкилот 5 йилдан кам муддатда 107 кишини қутқариб қолгани қайд этилган» (Др. Белҳож ибн Аҳмад. «Маъсумият ал-жусса фил-фиқҳ ал-исломий» мақоласи, 188-бет. «Ал-ҳуқуқ» журнали, Қувайт, 23-сон, 4-адад, 1999-йил).\nЎлимнинг аломатларидан бири кўзнинг қотиб қолишидир. Умму Салама разияллоҳу анҳо ривоят қилади: «Расулуллоҳ саллаллоҳу алайҳи ва саллам Абу Салама (вафот этганида) ҳузурига кирдилар. (Абу Саламанинг) кўзи очиқ қолган эди. Шунда у зот унинг кўзини ёпдилар, сўнг: «Руҳ қабз этилса, кўз унинг ортидан эргашади», дедилар». (Имом Муслим ривояти 2/634, 7 ва 920-ҳадис.)\n Ҳадис тахрижи 12-масалада ўтди. Ибн Абдулбар айтади: «Бу ҳадисдан мен тушунган маъно тобутни олиб кетаётганда сусткашлик қилмаслик ҳамда гердайиб, кеккайиб, такаббурлик билан секин қадам ташлаб юриш макруҳлигидир. Аксар уламолар шу фикрда бўлишган. Улар учун мазкур ҳолатда шошилиш секинлашишдан кўра суюклироқ бўлган» («Ал-истизкор», 3/122).\n Бухорий «Тарих ал-кабир»да (7/402, 1762-ҳадис) ривоят қилган. «Доират ал-маориф ал-усмонийя» нашри, Ҳайдаробод. Муҳаммад Абдулмуидхон кузатуви остида нашр этилган. Ҳадисни Шавконий «Ас-сайл ал-жаррор»да (1/697) саҳиҳ санаган. (Муҳаққиқ: Муҳаммад Ҳаллоқ. «Дор Ибн Касир» нашриёти, учинчи нашр, 1429-ҳ.й. Албоний «Ас-силсила ас-саҳиҳа»да (3/148, 1158-ҳадис) саҳиҳ деган.\n Бухорий (6512) ва Муслим (61, 950) ривояти.\n Ибн Абу Шайба «Мусаннаф»да (7/223, 11391-ҳадис) ривоят қилган.\n Абу Довуд (465-бет, 3182-ҳадис) ривояти. Нававий «Ал-мажмуъ»да (5/168) саҳиҳ деган.\n Ибн Абу Шайба ривояти, 7/437, 12127-ҳадис.\n Ибн Абу Шайба ривояти, 7/221, 11380-ҳадис.\nAvvalgi maqolaТафсири муяссар: “Бақара” сураси, 135–141 оятлар\nKeyingi maqola Савол-жавоблар (30.10.2019)


Мирзиёев Мустақиллик ва эзгулик монументи пойига гулчамбар қўйди\n18:25 30 Октябр 2020\n12:16 31.08.2020 Ҳавола олиш\nЎзбекистон президенти Мустақиллик майдонига ташриф буюриб, Мустақиллик ва эзгулик монументи пойига гулчамбар қўйди.\nТОШКЕНТ, 31 авг — Sputnik. Президент Шавкат Мирзиёев 31 август куни Мустақиллик майдонига ташриф буюриб, Мустақиллик ва эзгулик монументи пойига гулчамбар қўйди. Бу ҳақда давлат раҳбари матбуот хизмати хабар қилмоқда.\nПрезидент мамлакат мустақиллигининг йигирма тўққиз йиллик байрами муносабати билан йиғилганларни табриклади.\nПрезидент Шавкат Мирзиёев возложил цветы к подножию Монумента независимости и гуманизма.\nЎзбекистон Олий Мажлиси Сенати ва Қонунчилик палатаси, Президент администрацияси, Вазирлар Маҳкамаси, вазирлик ва идоралар, пойтахт жамоатчилиги вакиллари ҳам монумент пойига гуллар қўйди.\nШунингдек, Шавкат Мирзиёев Шаҳидлар хотираси хиёбонига ташриф буюрди.\nШавкат Мирзиёев посетил сквер "Шахидлар хотираси"\n“Бу инсонлар ҳақиқий етакчилар, илғор зиёлилар, адабиёт, маданият намояндалари, бошқача айтганда, миллатимизнинг, халқимизнинг энг сара вакиллари эди. Тасаввур қилинг, агар улар қатағон қилинмаганида Ватанимиз ривожи учун, илм-фан, иқтисодиёт, маданият ва адабиётимиз учун қандай буюк ишлар қилган бўлар эди, халқимизни олдинга бошларди. Шу билиб туриб қилинган. Бугун буни армон билан эслаймиз”, - деди президент.\nДавлат раҳбари қатағонга учраган ана шу 100 минг одамнинг ҳар бири бўйича изланиш, жойларга чиқиб, қариндошлари билан учрашиб, номларини тиклаш, қилган ишлари ҳақида китоблар чоп этиш, ўзлари яшаган маҳаллалар ва мактабларга номларини қўйиб, хотирасини абадийлаштириш зарурлигини таъкидлади.\nМаросимда коронавирус пандемияси қурбонлари хотирасига бағишлаб ҳам Қуръон тиловат қилинди. Беморларнинг тезроқ соғайишини Аллоҳдан сўраб, дуо ўқилди.\n“Ўз яқинларидан жудо бўлган барча оилаларга чуқур ҳамдардлик билдириб, сабр-тоқат тилайман. Даволанаётган беморларимизнинг дардига шифо беришини Худодан сўраймиз. Олти ойдан бери шу бало билан курашяпмиз. Бу касаллик юртимиздан тезроқ кетишини сўраб дуо қиламиз”, - деди Мирзиёев.


Эй биродарим, холис бўлинг! - | Hizb-Uzbekiston.info\nHome›МАҚОЛАЛАР›Эй биродарим, холис бўлинг!\nХолислик инсоннинг энг олий фазилатларидандир. Холис инсон ҳақ гапни – у ким томонидан айтилишидан қатъий назар – қабул қилади, нохолис инсон бунинг тамоман акси, ўзига маъқул келган гапни ва ким гапираётганига қараб қабул қилади. Холислик инсон учун буюк неъмат бўлиб, холис бўлган инсон нохолис бўлган одамдан кўра ҳақни топишга яқинроқ бўлади. Чунки у ҳақни гапирган одамнинг кимлигидан кўра нима деяётганига кўпроқ эътибор беради. Шунинг учун холис инсоннинг ҳақ гапни қабул қилиши осонроқ ва энг асосийси бу унинг ўзи учун яхшидир. Чунки ҳақни ҳақ деб тасдиқлаб уни қабул қилиш тўғри ишдир, гарчи бунинг оқибатида инсон зулмланса ва мусибатларга рўбарў бўлса ҳам.\nДинимиз биз мусулмонларга холис бўлишни ўргатади. Иккиюзламачилик, мутаассиблик, мунофиқликни қоралайди. Ҳақни ким гапиришидан қатъий назар уни қабул қилишга буюради. Шунга қарамай, динни тушунишдан узоқлашиб кетилгани сабабли ҳар ким ҳам ҳақ гапни қабул қила олмаяпти, бунга ғурур ёки қайсарлик ёки калондимоғлик ё яна бошқа нарсалар йўл қўймаяпти. Шу ўринда, холисликка ўзингизни бир текшириб кўришингиз ҳам мумкин. Масалан, бир нотаниш одам олдингизга келиб дабдурустдан “эй фалончи, Аллоҳдан қўрққин” деса сиз нима деб жавоб берасиз? Эслатманг учун Аллоҳ сендан рози бўлсин биродар, дейсизми ёки эй сен, нега менга ундай деяпсан, мен нима қилибман, дейсизми? Бу мисолни бир алоҳида ҳолат сифатида келтириш мумкин. Гарчи шундай бўлса-да, ҳозир унча-мунча одамнинг бундай гап эшитишдан энсаси қотади. Чунки динни тушунишдан узоқлашилгани сари холислик ҳам йўқолиб бораверади.\nМавзумизга оид бир гўзал намуна келтириб ўтсак мақсадга мувофиқ бўлади. Ривоятларда келишича, Мадина кўчаларида ўйнаб юрган болалар халифа Умарни кўриб қолсалар, улардан бири бошқаларга қарата “қараб туринглар, ҳозир мен Умарни йиғлатаман” дер экан ва Умар р.а. нинг олдига бориб “эй Умар, Аллоҳдан қўрққин” дейиши билан халифа Умар йиғлаб юборар экан. Аллоҳ Таоло аввали ва охиридаги гуноҳларини кечиб юборган, тириклигидаёқ жаннатга кириши башорат қилинган ўн саҳобанинг бири, адолатнинг тирик биноси бўлмиш Умар р.а. дек буюк шахс Аллоҳдан қўрқмасмиди? Ёки унинг тақвоси заифмиди ё бирор ҳаром иш қилганини биров кўрганмиди? Қиёматгача тилларда достон бўладиган Умардек мўмин одамнинг бир ёш болани гапидан йиғлашини тасаввур қилинг. Бу бола киму, Умар ким. Янада ҳайратланарлиси у ёш болани сўкмади, отасини олдига олиб бориб “болангга тарбия бериб қўй, у ҳаммани олдида мени изза қилди” демади. Чунки у зот Аллоҳдан қўрқадиган холис қалб эгаси эди. Унга ким гапиришининг фарқи йўқ эди, ҳақни гапирса – у ҳатто ҳали гўдак бўлса ҳам – гапини қабул қиларди. Гапнинг эгасига эмас, гапга эътибор қаратарди. Энди ўзимизга келсак, айтингчи, Умар киму биз киммиз?\nЭй биродарим, шуни унутмангки, сиз ла илаҳа иллаллоҳ Муҳаммадар Расулуллоҳ дея калима келтирган экансиз, мусулмонликни даъво қилар экансиз, биродарингизнинг ҳақ гапини олишга мажбурсиз. Агар у ҳақ бўлса албатта мажбурсиз, чунки сиз эътиқод қилаётган Исломингиз сизни шунга буюради. Акс ҳолда ҳақ гапни қабул қилмасликдан келадиган энг катта зиённи сиз кўрасиз, сизга ҳақни етказган одам эса, ажрини олиб кетаверади. Ҳаққа бўйин эгмаслик ботилга йўл очади. Ҳақдан юз бурган одамнинг ҳолига войдир.\nАзиз мусулмон биродарим, сизга ҳақ гап келганда холислик билан уни олишга ҳарис бўлинг, олишга ўйлансангиз Умарни эсланг, унинг холис ва пок қалбини ёдга олинг. Зора шунда Аллоҳ сизни Умардек холис ва ҳаққа бўйсунувчилардан қилиб қўйса.\nАллоҳим, ўзинг бизни холис ва пок қалб эгаларидан қилгин!\nХолислик мўминни жаннатга етаклайди Ислом инсонга ижтимоий вужуд сифатида қарайди Тўғри асосда фикрлаш билан инсон тўғри йўлда юради Сиз яхши деб билган нарсангиз ёмон бўлиши мумкин…\nСиз ҳам муаммоларингизга ечим қидириб кўрганмисиз?


Метилпреднизолон. Тиббиётда қўллаш бўйича йўриқнома | "Pharm Abidi Int" Фирма оптовой торговли. Рецептурный отдел на портале Apteka.uz (Узбекистан)\nМетилпреднизолон. Тиббиётда қўллаш бўйича йўриқнома\nХалқаро патентланмаган номи: метилпреднизолон ацетати.\nТаркиби: 1 мл ҳажмли ҳар бир ампула 40 мг/мл метилпреднизолон ацетати сақлайди.\nФармакотерапевтик гуруҳи: глюкокортикоид.\nТаърифи: оқ, бир хил суспензия.\nФармакологик таъсири: ўта яққол ва давомли яллиғланишга қарши, аллергияга қарши ва иммунодепрессив фаолликка эга бўлган синтетик глюкокортикоид. Препарат таъсирида яллиғланиш ўчоғи яқинидаги иммунофаол хўжайраларнинг миқдори камаяди; вазодилятация камаяди, фагоцитозни бостиришлиши, лизосомалар мембранасини барқарорлаши кузатилади, простагландинларнинг ишлаб чиқарилиши камаяди. Препарат минимал минералокортикоид хусусияга эга. Катаболик таъсир кўрсатади. Тўқималар томонидан глюкозани ютилишини пасайтиради, бу гипергликемия ва глюкозурияга олиб келиши мумкин. Метилпреднизолон ацетати қўллаш препаратнинг ёғ алмашинувига таъсири туфайли, ёғ тўпламларинини қайта тақсимланишига олиб келади. Препаратни давомли қўллаш остеопороз чақириши мумкин. Препарат йўлдош тўсиғи орқали ўтади ва кўкрак сути билан чиқарилади. Жигарда метаболланади. Метаболитлари, асосан сийдик билан глюкуронидлар, сульфатлар ва конъюгирланмаган бирикмалар кўринишида чиқарилади. Гипоталамо-гипофизар-буйрак усти безлари тизимининг бостирилиш давомийлиги 4-8 суткани ташкил қилади. Препаратни бўғим бўшлиғидан тизимли қон оқимига тушиши тахминан 7 сутка давомида сақланади.\nҚўлланилиши: мушак ичига қўллаш учун: буйрак усти безлари фаолиятининг бирламчи, иккиламчи ва ўткир етишмовчилиги; буйрак усти безларининг туғма гипоплазияси; гиперкальцемия (ўсма касалликлари оқибатидаги); йирингсиз тиреоидит; адреногенитал синдром; ревматик касалликларни зўрайишини, шу жумладан ревматоид артрит, ўткир ревматик эндокардит, остеоартроз, бурсит, тендосиновит, ўткир подагрик артрит, псориатик артрит, анкилозловчи спондилитни мажмуавий даволаш таркибида; ўткир тери касалликлари, шу жумладан пўрсилдоқ яра, кўпшаклли эритема, эксфолиатив дерматит, буллёз герпесшаклли дерматит, себореяли дерматит, оғир псориаз; одатдаги даволаш билан даволаб бўлмайдиган оғир аллергик касалликлар, бронхиал астма, оғир контактли дерматит, оғир атопик дерматит, зардоб касаллиги; кўзларнинг шикастланиши билан кечувчи оғир аллергик ва яллиғланиш жараёнлари, шу жумладан иритлар, иридоциклитлар, диффуз орқа увеити, кўрув нерви неврити, шох парда четининг аллергик яралари, кератит; регионар энтерит ва ярали колитнинг зўрайиш босқичини мажмуавий даволаш такркибида; нафас аъзоларининг касалликлари, шу жумладан симптоматик саркоидоз, бериллиоз, ўчоқли ёки диссеминирланган ўпка туберкулёзи (туберкулёзга қарши кимёвий даволаш билан бир вақтда), Леффлер синдроми (бошқа даволашнинг самараси бўлмаганида); гематологик касалликлар: орттирилган (аутоиммун) гемолитик анемия, катталарда иккиламчи тромбоцитопения, эритробластопения (эритроцитар анемия), туғма (эритроид) гипопластик анемия, лимфома ва лейкозларни полиатив даволаш.\nСиновиал суюқлик ёки юмшоқ тўқималарга юболиш учун: синосит, ревматоид артрит, подагрик артрит, эпикондилит, носпецифик тендосиновит, псттравматик остеоартрозларни ўткир даврида ёрдамчи даволаш.\nПатологик ўчоқларга юбориш учун: коллоид чандиқлар, ясси темираткидаги маҳаллий гипертрофик, инфильтратив ва яллиғланиш ўчоқларига, псориатик тугунчаларга, ҳалқасимон гранулемаларда, оддий нейродермитда, дискоидли қизил югирикда, диабетик липоид некробиозда, уяли алопецияда.\nҚўллаш мумкин бўлмаган ҳолатлар: ўта юқори сезувчанлик, бактериал ёки вирусли касалликлар, тизимли замбуруғли касалликлар, фаол туберкулёз, яширин туберкулёз, ОИТС, ичак анастомози (яқин анамнездаги), юрак етишмовчилиги ёки гипертензия, жигар ёки буйраклар фаолиятини бузилиши, эзофагит, гастрит, ўткир ёки яширин пептик яра, қандли диабет, миастения, глаукома, оғир остеопороз, гипотиреоз, рухий бузилишлар, полиомиелит (бульбар-энцефалик шаклларидан ташқари), лимфомалар, БЦЖ билан эмлашдан кейин, вакцинация даври.\nБўғим ичига қўллаш учун – илгари ўтказилган артропластика, қон ивишини бузилиши, бўғим ички синиши, периартикуляр инфекцион жараён (шу жумладан анамнездаги); юқумли касалликлар, бўғим олди остеопорози, бўғимда яллиғланиш белгиларининг мавжуд эмаслиги (“кукуқ” бўғим, масалан, синовитсиз остеопорозда), яққол суяк деструкцияси ва бўғимнинг деформацияси (бўғим ёриғининг кескин торайиши, анкилоз), артритнинг якуни суфатида бўғимнинг нотурғунлиги, бўғимларни шакллантирувчи суяклар эпифизларининг асептик некрози.\nЯнги туғилган чақалоқларда респиратор дистресс синдромни олдини олиш учун – амнионит, бачадондан қон кетиши, онанинг юкумли касалликлари, йўлдош етишмовчилиги, ҳомила пардасини муддатидан олдин ёрилиши.\nЧала туғилган болаларда қўллаш мумкин эмас.\nҲомиладорлик ва эмизиш даври: I уч ойлигида она учун кутилаётган фойда ҳомила учун потенциал хавфдан устун бўлган ҳолларда қўлланади. Ҳомиладорлик даврида давомли қўллаш ҳомиланинг ўсишини бузилишига олиб келади. II-III уч ойлигида препаратни қўллаш мумкин эмас. Даволаш вақтида эмизиш тўхтатилади.\nДориларнинг ўзаро таъсири: Барбитуратлар билан бир вақтда қўлланганида метилпреднизолоннинг самараси пасайиши мумкин; НЯҚВ билан қўлланганида МИЙнинг эрозив-ярали шикастланиш хавфи ошади; перорал антикоагулянтлар, гепарин билан – антикоагулянт таъсири ошади ёки камаяди; салицилатлар билан – салицилатларнинг таъсири камайиши мумкин; тиазид диуретиклар, фуросемид билан – гипокалиемия потенцияланиши мумкин; глибенкламид, метформин, инсулинлар билан – гипогликемик воситаларнинг самараси пасаяди; кетоконазол, итраконазол билан – қон плазмасидаги метилпреднизолоннинг концентрацияси ошади; метатрексат билан – иммунодепресив таъсирнинг синергизми кузатилади; неостигмин, пиридостигмин билан – миастеник криз ривожланиши мумкин; панкуроний билан – нерв-мушак блокадаси камаяди; сальбутамол билан – сальбутамолнинг потенциал токсиклиги ва самарадорлиги ошади; рифампицин билан – метилпреднизолоннинг клиренси ошади.\nФенитоин, фенобарбитал билан бир вақтда қўлланганида метилпреднизолоннинг клиренси ошади ва унинг самарадорлиги камаяди; циклоспорин билан – циклоспонир ва метилпреднизолоннинг метаболизмини ингибирланиши; эритромицин билан – метилпреднизолоннинг метаболизмини ингибирланиш эҳтимоли мавжуд.\nНожўя таъсирлари: Иценко-Кушинг синдроми, гипергликемия, глюкозурия, буйрак усти безлар пўстлоғини фаолиятининг сусайиши, ҳайз кўриш циклининг бузилиши, болаларда ўсишни орқада қолиши, калийни йўқотилиши, манфий азот баланси, гипокалиемик алкалоз, карбонсувларга толерантликни пасайиши, панкреатит, эзофагит, меъда-ичак йўлларининг қон кетиши билан бирга кузатиладиган эрозив-ярали шикастланишлари, димланган юрак етишмовчилиги, гипотения, артериал гипертензия, стероид миопатия, остеопороз, орқа субкапсуляр катаракта, кўз ички босимининг ошиши, бош оғриғи, бош суяги ички босимини ошиши, миячанинг сохта ўсмаси, рухий бузилишлар, тиришишлар, терининг юпқалашиши ва мўртлашиши, регенерацияни ёмонлашиши, петехиялар, экхимозлар, гипер- ёки гипопигментация, стероид акне, кандидозлар, эшакеми, анафилактик шок, юқумли касалликларга қаршиликнинг пасайиши.\nЭҳтиёткорлик чоралари ва махсус кўрсатмалар: Давомли қўлланганида гипоталамо-гипофизар-буйрак усти безлари тизимининг фаолиятини, қон зардобидаги глюкоза миқдорини назорат қилиш ва офтальмологик текширувларни ўтказиш керак. Оғир юқумли касалликларда қўллаш фақат махсус даволаш фонида мумкин. Метилпреднизолонни иммунодепрессив дозаларда қабул қилаётган пациентлар, сувчечак ва қизамиқ бўлган беморлар билан мулоқат хавфи ҳақида огоҳлантирилган бўлишлари керак. Юрак-томир тизимининг касалликларида, эндокрин касалликларида, оғир сурнкали жигар ёки буйрак етишмовчилигида, семизликда (III-IV даражали) эҳтиёткорлик билан қўлланади.\nБошқа инъекцион эритмалар билан аралаштириш тавсия қилинмайди.\nБолаларнинг ўсиш даврида фақат мутлоқ кўрсатмалар ва шифокорнинг ўта синчков назорати остида қўллаш мумкин.\nМетилпреднизолон ацетатнинг суспензияларини интратекал юбориш мумкин эмас.\nДозалари ва қабул қилиш шароити: мушак ичига, бўғим ичига, периартикуляр, интрабурсал, юмшоқ тўқималарга, патолигик ўчоққа. Дельтасимон мушакка юболишга йўл қўймаслик керак, чунки бундай холатда тери ости ёғ клетчаткасида атрофиянинг ривожланиш хавфи юқоридир. Дозалаш тартиби – шихсий, кўрсатмаларга, даволаш схемасига, пациентнинг ёшига, клиник ҳолатга боғлиқ.\nМаҳаллий самарага эришиш учун: ревматоид артритда ёки остеоартрозда бўғим ичига юбориш учун доза бўғимнинг ўлчамига ва касалликнинг оғирлигига боғлиқ, зарурати бўлганида инъекцияни 1-5 ҳафта ва ундан кўпроқ оралиқда такрорлаш мумкин. Катта бўғимга: 20-80 мг; ўрта бўғимга: 10-40 мг. Инъекция синовиал (бўғим олди) бўшлиғига қилиниши керак. Тендинит ва тендосиновитда препатрат пай қинига юборилади. Пай қинларининг кисталарида – бевосита кисталарга юборилади. Доза шахсий танланади (4-30 мг). Такрорий инъекциярал қилиш мумкин.\nТери касалликларида: 20-60 мг бевосита ўчоққа. Катта ўчоқларда дозани (20-40 мг) бир қанча локал инъекцияларга тақсимлаш мумкин. Катта дозалар юборилганида ўчоқни оқариши ва қипиқланиши пайдо бўлиши мумкин. Даволаш курси 1-4 инъекцияни ташкил қилади, интерваллар шахсий белгиланади. Тизимли самарага эришиш учун қўллаш: доза кассалликнинг характерига боғлиқ. Давомли самарани олиш учун препаратнинг ҳафталик дозасини (7 га кўпайтирилган суткалик доза) бир марта мушак ичига юборилади. Болаларга препаратнинг дозаси тана вазни ва ёшига мос равишда камайтирилади, бироқ у касалликнинг оғирлигига боғлиқ. Препрат бир неча кун давомида қўлланганида уни бекор қилишни аста-секин амалга ошириш керак. Агарда сурункали касалликларда спонтан ремиссия даври юзага келса, даволашни тўхтатиш керак. Андрогенитал синдромда: ҳар 2 ҳафтада 40 мг дан мушак ичига. Ревматоид артритда: ҳар ҳафта 40-102 мг дан мушак ичига. Тери касалликларида: ҳар ҳафта 40-120 мг дан мушак ичига, 1-4 ҳафта давомида. Сурункали контакт дерматитида такрорий инъекцияларни 5-10 кунлик интерваллар билан қилиш мумкин. Себореяли дерматитда: ҳар ҳафта 80 мг дан. Бронхиал астмада: 80-120 мг дан мушак ичига, самараси 6-48 соатдан кейин кузатилади ва бир неча кундан 14 кунгача сақланади. Аллергик ринитда: 50-120 мг дан мушак ичига, самараси 6 соатдан кейин кузатилади ва бир неча кундан 3 ҳафтагача сақланади.\nЎрами: 1 мл дан 1, 3 ёки 5 ампула қўллаш йўриқномаси билан бирга картон қутида.\nСақлаш шароити: 25ºС дан юқори бўлмаган ҳароратда, ёруғликдан ҳимояланган жойда сақлансин. Музлатилмасин. Болалардан ҳимоя қилинсин.\nЯроқлилик муддати: 3 йил. Яроқлилик муддати тугаганидан кейин ишлатилмасин!\nДорихонадан бериш тартиби: шифокор рецепти бўйича.\nИшлаб чиқарувчи: Aburaihan Pharmaceutical Co., Эрон\n“Фарм Абиди Инт” Ўзбекистон буюртмаси бўйича.\nЛораксим 500 и Лораксим 1000. Инструкция по применению (информация для врачей)\nИмипенил. Инструкция по применению (информация для врачей)\nМеразол (Омепразол) (информация для врачей)\nМеразол. (Омепразол) (информация для врачей)\nМетилпреднизолон. Тиббиётда қўллаш бўйича йўриқнома...\nМетилпреднизолон. Инструкция по медицинскому применению (информация для врачей)


Агар контрагент ҳисобварақ-фактурани рад этса, нима қилиш лозим | BUXGALTER.UZ\nХаридор етказиб берувчи томонидан тақдим этилган ЭҲФни имзолашни рад этиш ҳуқуқига эга. Бундай вазиятда қандай йўл тутиш лозим? ЭҲФни барибир имзолашмаса, оқибатлар қандай бўлади? Ахир у бу ҳолатда ҚҚС ҳисоб-китоби бўйича реализация кўрсаткичларига кирмайдику.\nBuxgalter.uz илтимосига биноан саволларга ДСҚнинг Солиқ солиш бўйича маслаҳат бошқармаси бошлиғи Азиз ҲОШИМОВ жавоб берди:\n1. Хато ЭҲФга қачон тузатиш киритиш зарур\n- Оддий хатолар ЭҲФни рад этиш сабабларидан бири ҳисобланади: товар номи ёки сони, ҳисобварақ-фактуранинг рақами ва санаси ҳақиқатда юклаб жўнатилганига тўғри келмайди ва ҳ.к. Бу вазиятда етказиб берувчи ЭҲФ тизимига кириши ва рад этиш сабабини кўриб чиқиши лозим, уни одатда харидор пастда тегишли майдонга ёзади.\nАгар ЭҲФ хато билан тузилган бўлса, илгари ёзилган ҳисобварақ-фактурани бекор қилиш ва тузатилганини расмийлаштириш зарур (буни қандай бажариш ҳақида бу ерда ўқинг. Таҳририят изоҳи).\nХатоларни тузатишнинг ушбу усули – тузатилган ҳисобварақ-фактурани расмийлаштириш – ҚҚС бўйича солиқ базасига тузатиш киритиш чоғида қўлланилмайди.\n2. Қачон тузатиш киритилган ЭҲФни расмийлаштириш лозим\n- Қўшимча тузатиш киритилган ҳисобварақ-фактура қуйидаги ҳолда расмийлаштирилади :\n4) товарларни (хизматларни) сотувчи томонидан чегирмалар берилганда.\nСолиқ базасига уни камайтириш ёки кўпайтириш тарафга тузатиш киритиш 1 йиллик муддат доирасида, кафолат муддати белгиланган товарлар (хизматлар) бўйича эса - кафолат муддати доирасида амалга оширилади.\nҲисобварақ-фактура солиқ тўловчи томонидан ҚҚС бўйича ҳисобга олишни қўллаш учун асос ҳисобланади. Агар товарлар (хизматлар) харидори олинган ҳужжатни тасдиқламаса, у ҚҚС бўйича ҳисобга олишдан фойдалана олмайди .


11,5 долларлик қишки этик ўғирлагани учун қамалган аёл тарихи ёхуд Москва тергов ҳибсхоналарида Янги йил байрамига ҳозирлик ҳақида — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/11,5 долларлик қишки этик ўғирлагани учун қамалган аёл тарихи ёхуд Москва тергов ҳибсхоналарида Янги йил байрамига ҳозирлик ҳақида\n11,5 долларлик қишки этик ўғирлагани учун қамалган аёл тарихи ёхуд Москва тергов ҳибсхоналарида Янги йил байрамига ҳозирлик ҳақида\nБиз маҳкумага қишки пойафзал совға қилганимизда у: «Бу нарса учун менга яна жазо муддати қўшмайдими?»- деб йиғлай бошлади.\nПойтахтдаги тергов ҳибсхонасида Наталья исмли аёл бор. У гипермаркетдан 663,14 рубль турадиган қишки этик ўғирлагани учун озодликдан маҳрум қилинган. Албатта у тўқликка шўхлик қилиб бу жиноятни содир этмаган. (Россия қамоқхоналарида бир маҳкумни бир кун сақлаш давлатга 1170 рублга ёки 20,30 долларга тушади).\nБиз терговчи ҳам, прокурор ҳам, судья ҳам ўйламаган бир ишни қилдик: Натальяга янги этик совға қилдик, биратўла унинг Янги йил байрамига қандай ҳозирлик кўраётгани билан ҳам қизиқдик.\nЯнги йилни Москва тергов ҳибсхоналарида 10,5 маҳбус кутиб олишади. Ҳибсхонада ҳам байрамга ҳозирлик авжига чиққан-маҳкумлар камераларини безатмоқда, ходимлар эса байрамона таомлар тайёрлашадилар. 31 декабр куни маҳкумлар қариндошларидан узатмалар кечгача қабул қилинади. Камералардаги телевизорлар курант миллари янги йилга бонг ургандан сўнг ҳам ўчирилмайди.\nМосквада ягона аёллар ҳибсхонаси Янги йил байрамини кутиб олишга тайёр. Камералардан мандарин ҳиди димоққа урилади, панжараланган деразаларда қоғоздан ясалган қор нусхалари, темир кроватларнинг бошида байрам табриклари битилган откриткалар. Маҳкумалар ўзига ора беришади, кулранг футболка ўрнига чиройли кофталар ва юбкалар кийишади, баъзилари жинси шимлар кийишади.\nҲибсхона сартарошхонасига навбатга ёзилишнинг фойдаси йўқ, ҳамма навбат банд қилинган, сартарошлар янги йилгача улгуришмайди. Ҳибсхонада баъзи оддий пардоз буюмларига рухсат берилади. Тергов ҳибсхонасига янги тезкор гуруҳ бошлиғи келди(бунгача у эркаклар колониясида ишларди) ва маҳкума аёлларга пардоз қилишни тақиқлади.\nАммо ФЖИЭХ бунга муносабат билдириб, тақиқни бекор қилишди.\nҲамма тергов ҳибсхоналарида Янги йил байрамини кутиб олиш учун арчалар безатилди. Фақат улар хўжалик ишлари билан шуғулланувчи отрядларга ва фаоллар залига ўрнатилди. Вояга етмаганлар ва болали маҳкумлар сақланадиган камераларга ҳам арчалар ўрнатилди.\nБу йил янги йилни ҳибсхонадагилар ўзгача кутиб олишади, ҳар бир маҳкумга ширин котлетлар, пирог ва бошқа тансиқ таомлар тарқатилади. Турли хил томошалар, концертлар ташкил этилади. Россия ФЖИЭХ раҳбарияти Таргов ҳибсхоналарига ташриф буюришди. Вояга етмаган маҳкумларга ва ҳибсхонада туғилган болаларга ўйинчоқлар совға қилишди.\nБиз эса ҳибсхонага конфет ва этик билан келдик.\n-Менга бу нарса учун яна жазо муддати қўшмайдими?- этикларни қўлларида тутиб йиғлайди Наталья Тихтилова.\nБу аёл янги йил байрамини ҳибсхонада эмас, уйида ўтказса бўларди. Мутахассислиги бўйича у фельдшер, лекин у Москвада ҳовли хизматчиси ва фаррош бўлиб ишдади. Чиқиндихоналарда тунаган пайтлари ҳам бўлди. 2015 йилда Люблинской кўчасидаги гипермаркетдан қишки этиклар ўғирлади. Унга нисбатан жиноий иш қўзғатилгач, у суд бўлишини кутмасдан бошқа шаҳарга кетиб қолди, чунки у аввал ҳам шу каби жинояти учун жазоланган эди. Икки йил қидирувда бўлгач, уни тутиб ҳибсхонагаюборишди. Уни «адолатли» суд 10 ой муддатга умумий тартиб ўрнатилган колонияга жазо муддатини ўташ учун ҳукм қилди.\nЁлғиз Наталья эмас, қўшни камерада жорий йил апрел ойида зинапоя майдончасидан 5 минг рубллик болалар самокатини ўғирлаган Ирина Мордовцева ҳам ўтирибди. У қасддан эмас, маст ҳолда ушбу жиноятни содир этганлигини айтди. Суд унинг ишсиз ва доимий яшаш жойи йўқлигини инобатга олиб 8 ой муддатга озодликдан маҳрум этди. Ҳар қандай жиноят содир этган шахс жазоланиш керак, лекин бу аёлларни қамоқхонага ўтқазишдан нима наф?\nСаудия Арабистонида ҳибсга олиш навбати шаҳзодалардан кейин маликаларга келди\nШимолий Корея: АҚШ ва Жанубий Корея уруш қўзғамоқчи


2017 йил 1 миллион 190 минг муҳожирга бошпана керак бўлади\n16:27 / 15.06.2016\nЖаҳонда муҳожирлар билан боғлиқ инқироз давом этмоқда. Яқинда тарқатилган хабарларга кўра, йил охирига қадар Шарқий Ўрта Ер денгизи орқали Европага бир миллионга яқин муҳожир келиши кутилмоқда. Бироқ БМТнинг қочқинлар ишлари бўйича олий комиссарлиги Бошқармаси бу рақамга ишонмаяпти. Бошқарма вакилларининг айтишича, мазкур йўналиш бўйича “қўҳна қитъа”га атиги 248 минг нафар муҳожир келиши мумкин. Айни дамда Ўрта Ер денгизи орқали 210 минг 643 муҳожирнинг Европага келгани айтилмоқда. Бу ҳақда Халқаро миграция агентлиги маълум қилди. Эслатиб ўтамиз, 2015 йилда Европа Иттифоқи мамлакатларига умумий ҳисобда 1 миллион 800 минг киши келган эди.\nБМТ 2017 йилда 170 минг нафар қочқинни Европа Иттифоқи мамлакатларига жойлаштиришни режалаштирган. Бу ҳақда душанба куни БМТ қочқинлар ишлари бўйича олий комиссарлиги Бошқармаси “2017 йилда муҳожирларни жойлаштириш эҳтимоллари” деб номланган Ҳисоботни эълон қилди. Унда бошқарманинг қочқинларни жойлаштириш Агентлиги олдида турган вазифаларга ҳам алоҳида тўхталган.\nТахминларга кўра, келаси йили 1 миллион 190 минг муҳожир бошпана олиш масаласида ёрдамга муҳтож бўлади. Бу 2014 йилги прогнозлардан 72 фоиз кўпдир. Маълумки, Еврокомиссия муҳожирлар мансуб бўлган мамлакатлар билан ҳамкорлик қилиш борасида янги стратегиясини эълон қилди. Унда мазкур мамлакатларнинг иқтисодиётини кўтариш, чегараларни мустаҳкамлаш ва ноқонуний одам савдосига қарши курашда ёрдам бериш масалалари қайд қилинади. Бу сиёсат орқали денгизда одамлар ҳаёти қутқарилади, муҳожирлар ўз ватанларига қайтарилади, муҳожир ва қочқинларга ўз уйларида яхши ҳаёт кечиришлари учун ҳар томонлама кўмак берилади. Маълумки, айни шу муаммолар туфайли одамлар ўз ватанларини ташлаб кетишга мажбур бўлмоқда. Эълон қилинган стратегияга кўра, Еврокомиссия ҳар бир мамлакат билан алоҳида олинган режа бўйича ишлайди. Янги стратегия ноқонуний муҳожирларни Европага олиб келиш билан шуғулланувчи гуруҳларнинг фаолиятига чек қўйишга ҳам қаратилган. Шу билан бирга муҳожирларни “кўҳна қитъа”га келишини қонунийлаштириш масаласи ҳам кун тартибига қўйилган.\nКуни кеча Испания полицияси ноқонуний одам савдоси билан шуғулланганликда гумон қилинган 20 кишини ҳибсга олди. Улар Доминикан Республикасидан муҳожирларни олиб келганликда гумон қилинмоқда. Бундан ташқари, уюшган жиноий гуруҳ аъзолари гиёҳванд модда етиштириш ва ноқонуний савдоси билан шуғулланганликда айбланмоқда. Уларни ҳибсга олиш амалиётлари бир нечта шаҳарда ўтказилди.\nШу йилнинг январь ойидан май ойига қадар Франциядан бошпана сўраган муҳожирлар сони 33 минг кишига етди. Бу ўтган йилнинг шу даврига нисбатан 18 фоиз кўп демакдир.\nМаълумотларга қараганда, Германия ҳудудларига келувчи муҳожирларнинг 80 фоизида бирор бир ҳужжат йўқлиги маълум бўлди. Бу ҳақда федерал полиция маълум қилди. Эълон қилинган ҳисоботга кўра, шу йилнинг январдан апрель ойига қадар Германияга келган муҳожирларнинг 80 фоизида паспорт бўлмаган. Шу давр мабойнида ҳуқуқ-тартибот идораларининг ходимлари томонидан 11 минг 400 нафар ноқонуний муҳожир қўлга олинган. Шундан 91 мингида шахсларини тасдлиқловчи ҳужжат бўлмаган. Январдан март ойигача 1 минг 300га яқин ноқонуний муҳожирдан қалбаки паспорт олиб қўйилган. 2015 йилда 4 минг 900та сохта ҳужжат мусодора қилинган эди.\nМуҳожирлар билан боғлиқ инқироз осонлик билан ҳал қилинмайди. Бу узоқ этадиган жараёндир. Ҳатто вазият бирданига кескинлашиб кетиши ҳам мумкин, деди Европада Хавфсизлик ва Ҳамкорлик ташкилотининг бош котиби Ламберто Заньер. У ноқонуний муҳожирларни олиб келишга қарши кураш масаласига бағишланган лойиҳа тақдимотини ўтказар экан, бу каби жиноятларни фош қилишга қаратилган тадбирлар ноябрь ойидан бошланишини таъкидлаб ўтди.\nСўнгги олти йил давомида Европа Иттифоқига аъзо мамлакатлар 5 миллионга яқин муҳожирга фуқоролик берган. Фуқоролик олиш борасида биринчи ўринда Марокаш фуқоролари турибди. Бу хақда Европа статистика агентлиги маълум қилди.\nЕХҲТнинг одам савдосига қарши кураш бўйича махсус вакили Мадина Ярбуссинованинг айтишича, Европадаги вазият муҳожирлар учун қўшимча хавф пайдо қилади. Муҳожирлар одам савдоси билан шуғулланувчи гуруҳларнинг қурбонига айланиши мумкин.\nЕврокомиссия Европадаги муҳожирлар билан боғлиқ инқирозни бартараф этиш йўлида Африка Жамғармасига бир миллиард евро ажратишга қарор қилди. Шундан 500 миллион евро Европа Тараққиёт жамғармасидан ажратилади. Яна 500 миллион евро Европа Иттифоқига аъзо мамлакатлардан сўралади. Бундан ташқари, куз фаслига бориб Еврокомиссия яна битта жамғарма тузишни ният қилган. Янги жамғармага 31 миллиард евро инвестиция ётқизилиши режалаштирилган.\nСўнгги 20 йил давомида хавфсиз жойга етиб олишга уринган 60 минг муҳожир ва қочқин ҳалок бўлган ёки бедарак йўқолган.\n2015 йилда 5,4 минг муҳожирнинг ҳалок бўлгани айтилмоқда. Бу йил эса Европага йўл олган ҳар 23 муҳожирнинг бири халок бўлаётгани маълум қилинди. Фожиаларнинг 80 фоизи Ўрта ер денгизида қайд қилинади.


Сув насосларига техник хизмат кўрсатиш | Server-Service\nКомпания Server Service готова провести надежное и быстрое\nServer Service хизмат курсатиш компанияси сув насосларини ишончли ва тезкор хизмат курсатишга таййор.Бизнинг усталаримиз нафакат таъмирлайдилар, балки агар сизда эхтиёт кисимлари булмаса, улар сифатли эхтийт кисимлари билан хам таъминлайдилар.\nКутилмаганда сизда бир носозлик булишини истамаймиз, шу сабабли курилмангизнинг технологик жараёнларини яхшилашга кувонч билан йордам берамиз. Бизнинг мутаххасисларимиз барча керакли малакаларга эга. Ишда буйрук ва масъулиятли ёндашув билан биргаликда, улар уз вазифаларини сифат жихатидан биринчи мартадаёк хал килишади. Насосларни техник таъминлаш ва таъмирлаш бир неча турга булинади. Булим бажарилган ишлар мунтазамлиги ва хажмини хисобга олади.\n– Кунлик техник хизмат (КТХ)\n– Даврий техник хизмат (ДТХ)\n– Жорий таъмирлаш (ЖТ)\n– Мавсумий техник хизмат (МТХ)\n– Капитал таъмирлаш (КТ)\nВакти-вакти билан хизмат насоснинг 100 иш соатидан кейин амалга оширилади. Ушбу жараён давомида:\n– Пистонлар, Бурмалар, Валфлар, Родлар мухрларининг холатини текшириш. Агар керак булса, шикастланган кисмларни ва мухрларни алмаштириш.\n– Насос захирасидаги ёгни текшириш. Кир ёки металл зарралари аникланганда махкамни тозалаш ва алмаштириш керак.\nБургулаш, сув ёки бошка турдаги насосларни яхши ишлаши учун, уларни вакти-вакти билан тозалаш ва тугри ишлатиш лозим. Профилактика сифатида зич кисмларни бир бирига йопишмаслиги учун, хафтасига 1 мартта булса хам яхшилаб тошалаш лозим. Олти ойда камида бир мартта мой алмаштирилиши лозим. Мойни алмаштиришингиз билан, ички юзасини керосин билан ювилиши ва тозалаб артиб куритиш лозим (Буни тоза латта билан амалга ошириш мумкун).\nТехник хизмат, табиийки профелактик жараён хисобланади, шу сабабли уларни уз вактида амалга ошириш шарт.


Эмикдошларнинг никоҳи — Зикр аҳлидан сўранг\nСаволлар › Мавзу: Оила ва Турмуш › Эмикдошларнинг никоҳи\nislamova сўради 3 ой аввал\n«…эмизган оналарингиз, эмикдош опа-сингилларингиз»нинг никоҳи ҳаром қилинди.\nтуфайли ҳам ўша тоифаларнинг никоҳи ҳаром бўлади. Бундай ҳукмлар остига кирадиган эмиш шуки, икки ёшдан кичик бўлган гўдакнинг онасидан бошқа сутли аёлни тўйиб эмишидир. Ана ўшанда у аёл боланинг онасига, у аёлнинг эри боланинг отасига, у аёлнинг болалари эса уни эмган боланинг ака-укаси ва опа-сингилларига айланадилар. Шунингдек, аёлнинг бошқа қариндошлари ҳам уни эмган болага хеш бўладилар. Бу ҳукмнинг ҳикмати тўлалигича Аллоҳнинг Ўзига маълум. Баъзи ҳикматлари эса ушбу ояти карима нозил бўлганидан бир неча асрлар ўтиб, маълум бўлди. Гўдакнинг суяги ва эти она сутидан шаклланар экан. Бир онанинг сутини эмиб катта бўлган инсонларнинг физиологик хусусиятлари бир хилда шакллангани туфайли улар орасида никоҳ алоқаси боғланса, ўзларига ҳам, улардан бўлган болаларга ҳам катта зарар бўлади. Буни мусулмонлардан бошқалар энди-энди тушуниб келмоқдалар. («Тафсири Ҳилол» китобидан). Валлоҳу аълам!


24 ноябр 2020, Тошкент вақти: 03:06\nИш берувчи билан меҳнат шартномасини тузмаган мигрантлар Россиядан чиқариб юборилади. Яқин орада қабул қилиниши кутилаётган бу қонун лойиҳасига кўра, жазо чоралари Евросиё иқтисодий иттифоққа (ЕАЭС) аъзо бўлган аксар давлат ватандошларига тегишлидир.\nРоссия Ички ишлар вазирлиги Евросиё иқтисодий иттифоққа (ЕОИИ) аъзо бўлган давлатлардан келиб¸ меҳнат шартномасисиз ишлаётган муҳожирларни Россиядан чиқариб юборишни кўзда тутувчи қонунни парламент муҳокамасига киритди.\nЛойиҳага кўра¸ қонунбузарларни Россия ҳудудидан чиқариб юборишдан ташқари уларга жарима ҳам солинади.\nҲозирда Кремль етагидаги Евросиё Иттифоқи таркибига Беларус¸ Арманистон, Қирғизистон, Қозоғистон киради. Айни пайтда¸ миграция қонунчилигига киритиш таклиф этилган янги қоидаларнинг Беларус ватандошларига тегишли бўлмаслиги айтилмоқда.\nБу қонун лойиҳаси парламент муҳокамасига киритилгунига қадар иттифоқ таркибидаги давлатдан келган меҳнат муҳожирлари ишга рухсатнома олишдан озод этилган эди. .\nҚонун лойиҳасида меҳнат шартномасисиз ишлаётган муҳожир 2 мингдан 5 минг рублгача жаримага тортилиши ва мамлакатдан бадарға қилиниши мумкинлигин қайд этилди. Юридик шахсларга бўлган жазо 250 мингдан 800 минг рублгача кўтарилди, суд қарори билан ширкатлар фаолияти 14 дан 90 кунгача тўхтатиб қўйилиши мумкинлиги белгиланди.\nҚонунни ишлаб чиққан полициячиларга кўра, бундай чора Евросиё Иттифоқи давлатларидан келаётган шахсларни назорат остига олиш имконини беради.\nАмалдаги миграция қонунчилигига кўра, Россия ҳудудига визасиз киришига рухсат этилган Ўзбекистон ва Тожикистон ватандошларининг маҳаллий иш берувчи билан меҳнат шартномаси тузиши шарт қилиб қўйилган.\nМосква шаҳар ҳокими Сергей Собянин ўтган йилда меҳнат муҳожирларига сотилган ишга рухсатномалар пойтахт бюджетига нефт компанияларидан тушаётган даромаддан кўпроқ фойда келтирганини таъкидлаган эди.\nРоссиянинг барча минтақаларида 2017 йилда визасиз мамлакатлардан келган хориж ишчиларига бериладиган патент нархлари оширилди.


ДИНИЙ БАҒРИКЕНГЛИК ТАМОЙИЛЛАРИ — Zamaxshariy.uz\nДИНИЙ БАҒРИКЕНГЛИК ТАМОЙИЛЛАРИ\nДин инсонларни эзгу ғоя ва эзгу мақсад йўлида бирлаштирувчи омилдир. У мусаффолик манбаи, диллар сокинлигидир. Дунёда турли-туман халқлар яшар экан, уларнинг эътиқодлари ҳам ўзига хослик касб этади. Шу билан бирга, уларнинг барчаси фақат эзгуликни тарғиб қилади. Зеро, уларнинг вужудга келишига ҳам ёвузликни инкор қилиш, бунёдкор ғоялар рўёбига эришиш сабаб бўлган.\nPrevious Post:ЖАҲОЛАТГА ҚАРШИ МАЪРИФАТ ДИНИМИЗ ШИОРИ


Футзал. «Локомотив» Олий лиганинг янги мавсумини мағлубият билан бошлади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Футзал. «Локомотив» Олий лиганинг янги мавсумини мағлубият билан бошлади\t12:11, 15 ноябрь 2016\tКеча, Тошкентдаги «Ўзбекистон» спорт мажмуасида футзал бўйича 2016-2017 йилги мавсум расман старт олди. Илк тур доирасидан ўрин олган беллашувда «Локомотив» клуби футзалчилари «Металлург»га қарши баҳс олиб боришди. Анчагина қизиқарли кўриниш олган учрашувда бекободликларнинг қўли баланд келди – 4:1.\n«Металлург» — «Локомотив» 4:1\nГоллар: Ш.Деҳқонов 14, 22, И.Битураев 18 (дабл пен.), Ж.Эргашев 40 — М.Хайдархўжаев 31\n«Металлург» (биринчи бешлик): Нодиржон Нишонов, Суннат Куралов, Шавкат Деҳқонов, Исломбек Битураев, Мақсуд Файзуллаев.\nЗахира: Тимур Сайдуллаев, Жўра Эргашев, Сардорбек Иномжонов.\n«Локомотив» (биринчи бешлик): Умиджон Усмонов, Абдужамшид Қаюмов, Мирзохид Хайдархўжаев, Жавоҳир Ҳамидов, Илҳом Шарипов.\nЗахира: Артем Грабовский, Бахтиёр Расулов, Дониёр Тулибоев, Ислом Комолжонов, Мирало Миразизов, Асомиддин Жалолиддинов, Абдулла Аҳмаджонов, Бобур Пайзуллаев, Абдулла Солиҳов.


Kutubxona - Uygʻun Roʻziyev. Baxtiqarolar (hikoya) / Kiril\nSiz shu sahifadasiz: Uygʻun Roʻziyev. Baxtiqarolar (hikoya) / Kiril\nАсар номи Бахтиқаролар (ҳикоя)\nОлтой ўлкасига юбориладиган маҳбуслар рўйхати эълон қилинганда Султонмурод Бўрибоев ўз исм-шарифини эшитиб, аввалига унчалик эътибор бермади. Лекин одатдагидек бошини кафтлари устига қўйиб, шифтга термулганча хаёл суриб ётаркан, ўйланиб қолди: «Бу тағин нимаси бўлди? Қарийб ўн йилдан бу ён қамоқда бўлсам. Шундоғам ўзи ҳали у турмадан бу турмага ўтказавериб силламни қуритишди. Энди муҳлатимнинг кўпи кетиб, ози қолганда Олтойда бало борми. Ҳеч тинчлик беришмас экан-да. Муддаолари нима ўзи? Шунчалик кечириб бўлмас жиноят қилдимми? Ахир, одам ўлдирганлар ҳам яшаб юришибди-ку. Мен-ку, бор-йўғи колхознинг камомадига йўл қўйибман. Уни ҳам бўлса, еб-ютганлар кимлар-у, жавобгарлиги менинг гарданимга тушиб турибди. Қуруқ туҳматга қолдим. Ҳали Олтой ҳам охирги манзил эмасдир, эҳтимол. Яна ундан нарига, кейин ундан ҳам нарига ўтказишиб, охири Сибирга элтиб ташлашмасайди. Эҳ, тағин нималар ёзилган экан бу тош бошимга?"\nШундай хаёллар билан у кечаси деярли ухламай чиқди. Гоҳ хаёллар уни бутунлай исканжага олар, гоҳ «ҳаммаси бир гўр эмасми» дея қўл силтаб ўзини овутмоқчи бўларди. Кейин юзини увадаси чиқиб кетган қўланса ёстиққа босиб, ўзини ухлашга мажбур қила бошлади. Лекин уйқу келмади. Фақат тонгга яқин бирозгина кўзи илинди.\nEрталаб нима учундир қамоқхона катта нозири Олтой ўлкасига юбориладиган маҳбусларни бирма-бир суҳбатга чақира бошлади. Навбати келганда Бўрибоев кўзларини уқалаб, ҳорғин қиёфада нозирнинг торгина хонасига кираркан, беихтиёр унга меҳрибонлик билан қўл узатиб, жилмайиб турган, мўйлаби ўзига ярашиб турган, хушбичим ва навқирон нозирга кўзи тўқнашиб таажжубланди. Бўрибоев нозирларнинг кўпини кўрди. Уларнинг ғазабнок нигоҳларига дош берди, сўкиниш ва ҳақоратларини эшитди, аёвсиз калтакларини еди. Аммо мана бу каби хушқиёфа нозирни биринчи бор кўриши, нафсиламрини айтганда, айни дамда унинг жилмайишига ишонқирамай, бу такаллуф остида қандайдир ғайирлик бор, дегандек синоат ахтармоқда эди. Нозир эса худди яқин қариндошини кўриб тургандек ростакамига самимий боқмоқда эди.\n— Султон ака, сиз ўша «Победа» колхозида ишлаган Султон акамисиз? — деди нозир вазиятни пайқаб.\n— Ҳа, ўша колхозданман. Ўзингиз...\n— Танимадингиз-а? — деди нозир янада чиройи очилиб. — Ҳа, қаёқдан ҳам танирдингиз. Мен у пайтларда ёш бола эдим. Ундан кейин кўришиб турмаган бўлсак. Лекин мана бундай алфозда учрашиб қоламиз, деб ҳеч ўйламаган эдим. Наилож, тақдир экан. Болалигимда жўраларим билан Тўсинсойга бориб чўмилишни яхши кўрардим. Сузишни яхши билмаганимиз учун биз ҳовузнинг саёзроқ жойида чўмилардик. Сиз ҳар куни мототсиклда ўша ҳовуз ёнидаги йўлдан идорага қатнар эдингиз. Бир куни жар лабидаги дарахтга чиқиб, ўрик термоқчи бўлганимда бехосдан ҳовузнинг энг чуқур жойига йиқилиб тушганимда чўкиб кетишимга бир баҳя қолган эди.\n— Э, сиз ўша Абсалом тракторчининг ўғлимисиз? — деди Бўрибоев ниҳоят нозирнинг унга нега бунчалик иззат-икром кўрсатаётганлигининг мазмунини англаб.\n— Ҳа, Каримман, Султон ака, ўша Каримман.\nСултонмурод ҳаммасини аниқ-тиниқ эслади. Ўшанда у армиядан ҳарбий хизматни ўтаб келган, омади чопиб, ишлари ўз-ўзидан юришиб кетган, бригадир бўлиб ишлаётган, икки йил ўтар-ўтмас, яхши ишлагани учун райкомдан мототсикл совға ундирган эди. Бир куни мототсиклида ҳовуз ёнидан ўтиб кетаётганида бир тўда болалар олдига югуриб чиқишиб, ўртоқларидан бири чўкаётганлигини айтишган эди. Султонмурод денгиз флотида хизмат қилиб келган эмасми, кийимларини ечиб ҳам ўтирмасдан дарров ўзини сувга отган ва сув остидан ҳалиги болакайни топиб чиққан эди. Ўша болакай, мана, энди куч-қувватга тўлиб, кўркам мундир кийиб қаршисида турибди. У маҳбусларнинг бошлиғи, унинг ҳаётини сақлаб қолган одам эса маҳбус.\nУлар у ёқ-бу ёқдан бироз гаплашиб ўтиришди. Қишлоқни, ўзлари таниган одамларни эслашди.\n— Сизга Олтойга бормасликни маслаҳат бераман, — деди нозир жиддий қиёфада.\n— Маслаҳатингиз учун раҳмат, лекин ихтиёрим ўзимда эмас-ку, — деди Бўрибоев мийиғида кулиб.\n— Афсуски, шундай. Биз аввалроқ бир гуруҳ маҳбусларни у ерга юборган эдик. Ҳозир уларнинг бирортаси ҳам тирик эмас. Айтишларича, бирваракайига газдан заҳарланиб ўлишган эмиш. Бунга ишониш қийин. Бу ерда қандайдир махфий сир борга ўхшайди. Шуниси аниқки, талабномага кўра у ерга юбориладиган маҳбусларнинг тирик қолиши даргумон.\n— Лекин мен ҳар қандай қийинчиликка чидайдиган одамман. Қайси турмага борсам, ҳаммасида жонингиз қаттиқ экан, дейишган.\n— Эҳтимол шундайдир. Лекин бир ўйлаб кўринг-а, ана шу жонингизнинг қаттииқлиги ҳамма жойда сизга панд бериб келаётган эмасмикан?\n— Майли, буни қўятурайлик. Сиз қамоқхона бошлиқларидансиз, маҳбусларга дўст бўла олмайсиз. Модомики, одамгарчилик юзасидан десангиз, агарда сиз-у мен буни истаганимиз тақдирда ҳам, бу машъум рўйхатдан чиқишнинг имкони бор, деб ҳисоблайсизми?\nНозир оғир хўрсинди. Сигарета тутунини кетма-кет тортди-да, атрофга бир қур қараб олиб, деярли шивирлаган кўйи гапира бошлади.\n— Султон ака, бошлиқми, хизматчими, кимлигимдан қатъи назар, мен аввало инсонман. Сиз мени ҳаётга қайтаргансиз. Энди улғайиб, одам бўлган бир давримда, ҳаётимни сақлаб қолган инсонни кўра-била туриб ўз ихтиёрим билан ўлимга боришини сира истамайман. Кейин мени виждон азобида қийналмайди, деб ўйлайсизми? Ундан кўра ўлганим минг марта афзал. Қутулишнинг чорасига келсак, бунинг яккаю-ягона йўли қочиш. Қонун йўли билан сизни ҳеч ким ҳимоя қилолмайди. Сизларни индинга кечқурунги поездда олиб кетишади. Вагонда ишончли йигитлар бўлади. Улар сизга ёрдам беришади. Сиз қочишингиз керак, Султон ака, илтимос.\nБўрибоев ҳеч нарса демади. Камерага хомуш қайтиб келди-да, ўйга толди. «Наҳотки шунча туҳмат ва маломатлардан, азоб-уқубатлардан абгор бўлган шу жисмимга энди ўлим соя ташлаб қолган бўлса? Анави йигит нега қочишимни истаяпти? Яхшилигим эвазига ҳаётимни сақлаб қолиб, қарзини узмоқчими? Хўп, қамоқдан-ку бир амаллаб қочиб кетарман, лекин ростакамига пешонамга битилган бўлса, ўлимдан қочиб қутулиб бўлармикан? Рўйхатдагиларнинг ҳаммаси ўлимга маҳкум бўлса-ю, ёлғиз мен тирик қолиб кета оламанми? Ахир, бу даҳшат-ку. Хўш, кейин қандай яшайман? Мени албатта изғиб ахтаришади. Бир умр каламушга ўхшаб пана-пастқамда, одамлар кўзидан узоқда яшашга тўғри келади. Бу ўлгандан ҳам баттар-ку. Агар тутиб олишса-чи? У ҳолда ўша заҳоти жонимни олишади. Демак, қочсам ҳам, қочмасам ҳам, ҳар икки томонда мени фақат ўлим даҳшати кутиб турибди. Нима қилмоқ керак? Аслида, ўлсам нимани йўқотаман? Ортимда армон бўлиб қоладиган нима бор? Фақат... Мунаввар, бечора Мунаввар. Ўғлим ҳам забардаст йигит бўлиб қолгандир. Ҳар ҳолда мени бир кўришда танимаса ҳам керак. Ўн йил аввал у кичкина болакай эди. Мен-ку арбобларнинг атрофида ўралашиб, эҳтиётсизлик қурбони бўлган бир ландовур сифатида қайсидир ўрмонда чириб кетарман, бироқ Мунавварнинг гуноҳи нима? Нега энди мен туфайли унинг ҳам ҳаёти барбод бўлиши керак? Сўнгги бор уни кўришим ва ўз ихтиёрини ўзига қолдиришим учун барибир бу ердан қочишимга тўғри келади".\nСултонмурод қамалгач, Мунаввар кўп куюнди. Тез-тез келиб унинг ҳолидан хабар олиб турди. Қайси қамоқхонага ўтказишса, ортидан қидириб бораверди. Гулдай гўзал хотинининг қаёқдаги турма назорат¬чиларига ялиниб юриши эса унга алам қилди. «Eнди бошқа келма, Мунав. Мендан хотиржам бўл. Ўғлимизни эҳтиётлаб тарбия қилсанг бас. Ориятли йигит бўлсин, ҳеч кимнинг олдида боши эгик юрмасин. Муддатимни ўтаб, уйга қайтишимни кут. Мана бу сассиқ, оти совуқ жойлар сенинг қадамингга арзимайди", — деди у бир куни хотинига.\nМунаввар унинг айтганларини бажарди. Бўрибоев эса жазо муддати тугашини кутиб кунларни, йилларни санар эди. Йиллар эса асрларга чўзилиб кетарди гўё. «Қаёқданам колхоз ишларига аралашиб қолдим?» дея афсусланиб қўярди у. Оддийгина ишчи бўлиб юрганида бу ғалвалар йўқ эди эҳтимол. Ота касбини қилиб дурадгорлик қилиб юрганида-ку, бу маломатлар яқинига ҳам йўламасди. Уни куч-ғайратига ҳавас қилиб, бригадир этиб тайинлашди. Кейин ҳисобчилар курсига ўқишга юборишди. Бир йил ўқиб келгач, орадан сал ўтмай ҳисобчиликка, сўнг бош ҳисобчиликка тайинлаб қўйишди. Колхоз ҳисоб-китобларининг олдиндан маламужур жойлари бор экан шекилли, тез орада ҳамма ёқ алғов-далғов бўлиб кетди. Москвадан келган текши¬рувчилар ҳеч иккиланиб ўтирмай, барча камомадни Султонмуроднинг бўйнига осиб қўя қолишди. У кўпи билан уч-тўрт йилда қайтиб келсам керак, деб ўйлаган эди. Лекин кўпроқ муддат бериб юборишларини, шу йиллар қатида ҳаёти издан чиқиб кетиши мумкинлигини хаёлига ҳам келтирмаганди.\nМаҳбуслар вагонга чиқишаётганида тун яримлаб қолган эди. Ивирсиб-имиллаган маҳбусларни танбур ёнидаги соқчи, тезроқ бўл, дегандек бир-икки турткилаб сўкинди. Бўрибоевнинг эса кафтини сиқиб қўйди. Бу ҳамма нарсага тайёр тур, деган ишора эди. Бўрибоев буни дарров илғади ва қочиб кетишга қатъий ишонди. Сўнг поезд жойидан жилгач, у ўтирган кўйи ҳалиги қўлини сиққан соқчидан кўзини узмади. Чамаси ярим соатча юришгач, Бўрибоев ҳожатга чиқиш баҳонасида танбур томонга юрди. У вагондан чиқиши билан ҳалиги соқчи эшикни ёпди.\n— Ҳозир ҳамма уйқусираб қолган пайт. Қочишга жуда қулай, шошилинг. Мана бу милтиқ билан бошимга урасиз-да, поезддан сакрайсиз. Тезроқ бўлинг, — деди соқчи милтиғини унга бериб. — Атроф дарахтзор, айни муддао. Шалвирамай тезроқ урсангиз-чи.\nСултонмурод довдираб қолди. Ўзига яхшилик қилаётганлиги учун уни уришга қўли бормади. Соқчи эса шошилмоқда эди. Кейин соқчи унинг қўлидан милтиқни олди-да, ўз пешонасига ўзи қаттиқ урди ва гандираклаб йиқилди. Пешонасидан қон сизиб чиқа бошлади. Бир одам уни деб шунча жон фидо қилса-ю, у сўппайиб тураверса ноинсофлик бўларди. Энди қочмасликнинг иложи йўқ эди. Султонмурод кўзини чирт юмиб, пастга сакради. Коптокдек юмалаб, ариқ ёқасидаги буталарга бориб урилди. Боши айланиб бироз ётгач, шошилиб ўрнидан турди ва қуюқ дарахтзор томон юриб, тун бағрига сингиб кетди.\n«Победа» колхозида яшовчилар бу йиллар ичида Бўрибоевни деярли эсларидан чиқариб юборишган, айримлар уни ҳатто, ўлган бўлса керак, деб юришарди. Аммо деворлари нураб, бўёғи кўчганидан эшик-деразалари чирий бошлаган, печкаси ўтинга, тандири нонга ёлчимайдиган бир уйда гўзаллигига ҳамма суқ билан қараган, гулдай ёшлигини ёлғизликда хазон қилган, сочларига оқ оралаб, юзларига ажин ўрмалаб қолган бир аёл уни уззу-кун эслаб, кунларни санаб яшамоқда эди. У Султонмуроднинг ўнлаб манаман деган йигитлар орасидан ёриб чиқиб олган жуфти ҳалоли Мунаввар эди.\nБўрибоев бир неча кунлик йўл азобидан кейин кечга яқин қишлоққа кириб келди. Сўнг бир чуқурликда ётиб, қоронғу тушишини кутди. Қушларнинг чуғури, қўй-қўзиларнинг маъраши тиниб, итларнинг қўриқчилик вақти бошланганлигини билдирувчи саслари баралла янграётган, атрофга зим-зиё тун чўккан пайтда у эҳтиёткорлик билан уйи томон йўл олди. Қадрдон уйига тобора яқинлашиб бораркан, айни дамда димоғига турманинг зах ва тер ҳидлари қоришиб кетган сассиқ иси эмас, қишлоқнинг тоза ҳавоси урилаётганлиги гўё унга жаннат нафаси бўлиб туюлганидан беихтиёр энтикар, юраги кўксини ёриб чиққудек гурс-гурс урар эди.\nТабиийки, бу лаҳзада эшик ичкарисидан тамбаланган, шунинг учун Султонмурод ҳовлига девордан ошиб тушди. Ҳеч ким уни пайқамаганлигига амин бўлиб, кўнгли таскин топди. Кейин секин бориб, деразани беозоргина чертди. Титраб турган парда кўтарилгач, аввал мойчироқнинг хира шуъласи, кейин Мунавварнинг сўлғин юзи кўринди. Шундоққина дераза тагида соч-соқоли ўсган, афт-ангори ваҳимали одам унга бақрайиб турганлигини кўриб, Мунаввар қўрқиб кетди.\n—Кимсиз, нима керак сизга? — деди у ортига чекиниб.\n— Мен келдим, Мунав, бу менман, Султонман, — деди Бўрибоев шивирлаб. — Қўрқма, эшикни очақол.\nМунавварнинг вужуди қалтираб кетди. Кейин кўзларига ишонмай, деразага яқинроқ бориб унга тикилди-да, ранг-рўйи оқариб, эшикка югурди.\nСултонмурод эшикдан кирган заҳоти Мунаввар унинг бағрига ўзини ташлаб, юм-юм йиғлади. Султонмурод эса уни юпатди. Сўнг улар алламаҳалгача суҳбатлашиб ўтиришди.\n— Бутунлай қутулиб келдингизми? — деди Мунаввар кўзлари жавдираб.\n— Шундай деса ҳам бўлади, — деди Султонмурод талмовсираб.\n— Тўғрисини айтсам... Улар рухсат беришгани йўқ. Мен қочиб келдим.\n— Турмадан қочдингизми? Э, парвардигор, нима гуноҳимиз бор эдики, бизни бунча азоблайди. Энди нима бўлади?\n— Энди... бошга тушганини кўз кўради.\n— У ҳолда сизни қидириб бу ерга келишмайдими?\n— Келишади, бутун қишлоқдан суриштиришади. Шунинг учун менинг келганимни ҳеч ким кўрмаслиги, билмаслиги ҳам керак. Энди яшириниб юришга мажбурман.\n—Унда нега қочдингиз? Икки энлик хат ёзиб хабардор қилсангиз ўзим етиб борардим-ку.\n— Етиб боролмасдинг, Мунав. Бизни жудаям олисга бадарға қилишаётган эди. Мен... — Бўрибоев чуқур уҳ тортди, пешонасини чангаллади, — бир гапни сенга айтиш учун қочдим. Яна беш кунлик умрим қолдими-йўқми, билмадим. Ажал ҳар томондан исканжага олаяпти. Шу гапни айтмасдан кетсам нариги дунёда ҳам тинчгина ётолмасдим. Тақдирни қара, Мунав, айни ғайратимиз қайнаб-тошган, орзуларимиз гуллаб-яшнаган, бир-биримизга суянч бўлиб яшайдиган давримизда икковимизни икки қирғоққа айириб ташлашди. Мен давлатга керакман, мен ҳам давлатнинг одамиман, деб керилиб юрган эканман. Қаттиқ адашган эканман. Давлатнинг одамлари бошқалар экан. Менга ўхшаганлар эса бор-йўғи бир ҳовуч пуч ёнғоққа алданиб юрадиган қўғирчоқлар экан. Мен ҳаёти барбод бўлган бир одамман. Тақдирингни мен билан боғлаганинг учун сенинг ҳам ҳаётинг пароканда бўлиб кетишини ҳечам истамайман. Мен сени бахтли қиламан деб ваъда берган эдим. Лекин, афсус, ўзим абгор бўлганим етмагандек, сени ҳам бахтсиз қилиб қўйдим. Агар ҳаётингни бошқа биров билан боғлаганингда, эҳтимол бу азоблар бошингга тушмас эди. Ҳозир гулдай очилиб, яйраб юрармидинг. Сен бахтли бўлишга, умрингнинг сўнгигача ҳаётдан завқланиб яшашга ҳақлисан. Сен шундай яралгансан, Мунав. Ҳали ҳам бўлса кеч эмас. Ўз тақдирингни ўзинг ҳал қил. Ҳаётингни истаганча ўзгартиришинг мумкин. Қандай хоҳласанг, шундай яша. Мени норизо бўлар, деб асло ўйлама. Сен нимани хоҳласанг, мен бу дунёда ҳам, у дунёда ҳам ҳаммасига розиман. Фақат сен бахтли бўлсанг бўлгани, Мунав.\nМунаввар юм-юм йиғламоқда эди. Лекин севинчданми, аламданми, билиб бўлмасди. Бинобарин, қувончу изтироб бир лаҳзада қоришиб кетган эди.\n— Мен фақат сиз билан бахтлиман. Бошқача ҳаётнинг менга кераги йўқ. Лекин... сиз нималар деяпсиз ўзи, худди олисга кетиб қоладигандек васият қиласиз. Нега мени бунча қўрқитасиз? — деди у.\n— Замон қалтис, Мунав, одамнинг пашшачалик қадри йўқ. Ҳеч ким эртанги кунига ишонч билдиролмайди, айниқса маҳбусликда.\nБўрибоев бошини хам қилиб анчавақт жимиб қолди. Мунаввар эса ҳамон йиғлаб жаврарди.\n— Толмас қаёқда? — деди Султонмурод ниҳоят бошини кўтариб.\n— Бу йил мактабни битириб, институтга киролмади. Энди кундузи колхозда ишлаяпти. Кечқурунлари эса трактор паркида кунора қоровуллик қилаяпти. Бугун навбатчи эди, ўшанга кетди.\n— Майли, ҳозирча унга менинг келганимни айтмай қўяқол. Бироз вақт ҳеч кимга кўринмай турай, кейин бирор йўлини топармиз.\nУлар кечаси билан мижжа қоқишмади. Тонгга яқин эса Султонмурод девор ошиб жўнаб кетди.\nEрталаб Толмас қоровулликдан келди-да, бир-икки пиёла чой ичиб, даласига отланди. Нонушта пайтида ҳам, ундан кейинги кунларда ҳам онасининг кўзидаги севинчни ҳам, саросимани ҳам сезмади. Тўғрироғи, нимадир сал ғалатироқ туюлса-да, аҳамият бермади.\nАммо кунларнинг бирида Толмас қоровулликка кетаётганида йўлда Довулни учратиб қолди-ю, унинг айтган кинояомуз гапларидан сўнг онасининг ҳатти-ҳаракатларидаги ўзгаришларни ўйлаб кўрди. Бироқ ишонгиси келмас эди.\n— Ўв, Толмасвой, буёққа кел, укам, — деди Довул ўшанда трактор паркига кетаётган Толмасни тўхтатиб. У йўл ёқасидаги чойхона ёнидаги чорпояда ёлғиз ўзи чой ичиб ўтирарди.\nДовулни қишлоқда ҳамма билади, ўғриликда ном чиқарган. Толмас у билан бирга чой ичишни хаёлига ҳам келтирмас эди, аммо ҳозир у жиддий бир гапи бордек салмоқлаб чақирди. Пичингнамо гапларидан Толмаснинг тоқати-тоқ бўлаётганини кўргач, мақсадга ўтди:\n— Укам, ғашингга тегмасин-у, бир гапни айтиб қўйишим керак. Онанг оқила аёл эканлигини ҳамма биларди, лекин кейинги кунларда нима бўлаётганлигига ақл бовар қилмайди. Бир ҳафтадан бери сезиб юрибман, кунора ярим кечаси бир киши девор ошиб уйларингга киради, саҳарга яқин чиқиб кетади. Ҳеч ким кўрмаяпти, деб ўйлайди шекилли. Лекин мен кўрдим. Ўзи тунда мен ҳаммани кўришим мумкин, мени эса ҳеч ким кўрмайди. Касбим шунақа. Аммо ўша кимсанинг кимлигини таниёлмадим. Ўғри десам, бунақасини кўрмаганман. Мана, мен ҳам ўғриман, лекин ўзимга яраша ғурурим бор. Фақат эркаги бор, тўкин-сочин яшаётган хонадонларга кираман. Ёлғиз аёл яшаётган уйга кечаси тугул, кундузи ҳам қадам босмайман. Ҳушёр бўл, йигит. Отанг ориятли одам, ҳали қайтиб келса, ўзинг ҳам кўрасан. Агар ота ўғил бўлсанг, унинг шаънини ҳимоя қилишинг керак.\nТолмаснинг бутун танаси музлаб қолгандек бўлди. Қўллари мушт бўлиб тугилди.\n— Агар гапларингиз рост бўлса, ўша одамни, ёлғон бўлиб чиқса, сизни бир ёқлик қиламан. Менинг онамни ҳақорат қилган одам бу ҳаётда яшамайди, — деди у ва ишига шошилди.\nШундан сўнг икки кун мобайнида қўли ишга бормай, хаёли паришон бўлиб юрди. Мунавварга синчковлик билан разм солиб кўрди. Лекин ундан айб топиш ўрнига қайтанга баттар раҳми келиб кетарди.\nЯкшанба куни қоронғу туша бошлаганда овқатланиб олди-да, яна ишга отланди. Аммо кетиш олдидан ўзи ётадиган хонадаги деразанинг зулфини туширди-да, пардани тортиб қўйди. Қоровулхонада эса фурсат етишини кутиб асаб торлари узилай деди. Ҳовлида иш кунини тугатиб, сассиқ мой ҳиди анқиб ётган турли шакл-шамойилдаги тракторлар ҳам унинг устидан кулаётганга ўхшарди. Ҳозир у тракторларни ғажиб ташлагудек бир аҳволда эди. Соатнинг чиқиллаши эса гўё хонани бузиб юборгудек туюларди. У тишларини қайраб, столни муштларди. Ниҳоят, имиллаб юраётган соат миллари тунги соат ўн бирни кўрсатди. Мўлжалда ҳали яна бир соатча вақт бор эди. Аммо Толмас тоқат қилолмади. Шу масалани тезроқ бир ёқлик қилиш истаги унга тинчлик бермасди. Қоровулхонани қулфлади-да, кўчага отланди. Йўл-йўлакай у: «Ишқилиб ёлғон бўлсин, онамнинг юзи ёруғ бўлиб қолсин", — дея илтижо қилиб борарди.\nЧойхона ёнидан ўтаётганида бу ер ҳали ҳам одамлар билан гавжумлигини кўриб, хаёлига бир фикр келди. «Бир қултум вино ичиб олсам, эҳтимол далда бўлар", — деб ўйлади у ва қадамини чойхонага бурди. Ёғ босиб, кирлаб ётган столлардан бир ёнида ўтирган Довул уни имлаб чақирди. Толмас унинг ёнига бориб ўтирди.\n— Қалай, укам, бирор янгилик борми? — деди Довул мийиғида кулиб.\n— Айтарлик ҳеч гап йўқ, — деди Толмас ўзини бепарводек кўрсатиб.\n— Чой олиб келайми? — сўради чойхоначи йигит уларнинг олдига келиб.\n— Чой эмас, май олиб келинг, — деди Толмас. Бундай гапни аввал ҳеч қачон айтолмаганлиги учун эти жимирлаб қетди.\n— Оқиданми ёки қизилидан?\n— Ўғил бола оқидан ичади, ароқ олиб кел, — деди Довул столга мушт уриб.\nЧойхоначи йигит бир шиша ароқ ва газакка бодринг олиб келиб қўйди.\n— Газаги тўғралмаган экан, пичоқ олиб келинг, — деди Толмас. Сопининг ярми синиқ пичоқни беришган эди, уни қайтарди. — Бунингиз сарёғниям кесмайди , ўткир пичоқ беринг.\nУнга тиғи ўткир пичоқни келтириб беришди. Довул иккита пиёла тўлдириб ароқ қуйди.\n— Мен биринчи марта ароқ ичаяпман, — деди Толмас пиёлага термулиб.\n— Ҳечқиси йўқ, укам, менинг ҳам биринчи ичишим... бугуннинг ҳисобидан, албатта, — деди Довул кулиб, — қани, олдик.\nУлар пиёлаларни қайта-қайта тўқиштириб, бир шиша ароқни ичиб бўлишгач, Толмас шахт билан ўрнидан турди.\n— Менга қаранг, агар ҳалиги айтган гапингиз ёлғон бўлиб чиқса, бугун эрталабгача мана шу пичоқ томоғингиз тагида бўлади, — деди у ва қўлидаги ялтираб турган пичоқни қўйнига солди-да, кўчага чиқди.\nЗим-зиё кўчада боши айланиб тез-тез юриб бораркан: «Бугун албатта бир қотиллик рўй беради, ё ўша шарпа ўлади, ё Довул", — деб кўнглига қатъий тугиб қўйди. Ҳовлига етганида тўхтаб, атрофга бироз разм солди, ҳеч нарсани кўриб бўлмасди. Девордан ошиб тушганида юраги дукиллаб уриб кетди. «Ёлғон бўлиб чиқсин-да", — дея илтижо қилди яна у. Кейин деразани оҳиста итарган эди, очилди. Секингина уйга кирди-да, уйдан даҳлизга ўтиб, Мунаввар ётган хона эшигига қулоқ тутди. Ичкаридан эркак кишининг паст овозда гапираётгани эшитиларди.\n— Мунав, қандай ажойиб орзуларимиз бор эди. Энди ўша орзуларга мен етмаган тақдирда ҳам сен албатта етишинг керак, — деди Султонмурод. Шу пайт у «тиқ» этган товушдан сергак тортди. — Биров келмадимикан, Мунав?\n— Йўғ-э, ким ҳам келарди шу маҳалда. Ташқари эшикни қулфлаганман.\nТолмас ўзини ортиқ идора қилиб туролмади. Қони кўпирганидан юраги қинидан чиқиб кетаёзди. Энди ҳар нима бўлганда ҳам интиқом алангасини ўчиришнинг имкони йўқ эди. У қўйнидаги пичоқни олди-да, эшикни шартта очиб, шишаси тутундан қорайиб кетган мойчироқ шуъласидан хира ёришиб турган хонага бостириб кирди. Унинг кутилмаганда кириб келгани ва даҳшатли важоҳатидан Мунаввар бир зум ўзини йўқотиб қўйди. Толмас эса ғазабини қўзғаган мана бу шармандаликка ўз вақтида нуқта қўйиш учун Султонмуроднинг ёқасидан маҳкам бўғиб ушлади-да, кўксига пичоқ урди. Султонмурод инграб йиқилди.\n— Шошқалоқлик қилдинг, ўғлим, дийдорингга тўймаган эдим, — деди у инграб.\nТолмаснинг ҳайрати ошди. «Турқи-таровати афтодаҳол бу одам қилмишидан уялиш ўрнига нега мени ўғлим деб, кўзини лўқ қилиб турибди?» — дея ўйлади. Мунаввар уввос солиб йиғлаб юборди:\n— Нима қилиб қўйдинг, болам, ўз отангни пичоқлаб қўйдинг-ку.\nТолмас бошидан бир челак муздек сув қуйгандак сесканиб кетди.\n— Наҳотки? — дея жавдираб онасига қаради у.\n— Мунав, шундоқ ҳам ўзи менинг куним битган эди. Бир ҳисобдан шуниси маъқулроқ бўлдими дейман, ўз яқинларимнинг ёнига кўмиладиган бўлдим. Ҳартугил кимсабилмас юртларда ўлигим хор бўлиб қолиб кетишидан қўрққан эдим. Ўғлимни зинҳор айбдор қилишмасин. Ўзини ўзи пичоқлаб қўйди, деб қўя қолинглар. Ҳаммасига мен айбдорман. Бошларингга неки мусибат тушган бўлса, барига мен сабабчиман. Сизларни бахтли қилолмадим, кетар чоғим яна бахтсиз қилиб кетишдан худо сақласин, — деди Султонмурод инграб ва сўнг аста кўзларини юмди.\nEртаси куни Султонмурод Бўрибоевни қабрга қўйдилар. Қабристондан қайтаётганда кексалар унинг фожиали ўлими ҳақида баҳслашиб келишарди.\n— Ўзини ўзи пичоқлабди, дейишаяптику ҳамма, — деди кимдир.\n— Нега ўз жонига қасд қилибди, бирор сабаби бордир? — сўради яна кимдир қизқсиниб.\n— Балки хотинидан гап қочгандир... Биронта ишкалнинг устидан чиқиб қолмадимикан ишқилиб? — гап қўшди яна бирови.\n— Буёғи энди Худога аён, — қўл силтади бошқаси.\n— Бўрибоевни ўғли пичоқлаб қўйган, — деди ҳаммадан орқада келаётган Довул ўғри сабри тугаб.\nҲамма тўхтаб унга қаради.\n— Нима учун пичоқлабди? — сўради кимдир.\n— Орият учун.\n"http://www.kutubxona.com/wiki/index.php?title=Uygʻun_Roʻziyev._Baxtiqarolar_(hikoya)_/_Kiril&oldid=13997" dan olindi


Тожикистоннинг Тошкентдаги элчихонаси пикет қилинди\n28 июн 2022, Тошкент вақти: 11:53\nТўлқин 18 февраль куни сурхондарёлик бир гуруҳ фуқаролар Тожикистон Республикасининг Тошкентдаги элчихонаси биносини пикет қилди. Улар Тожикистон альюминий заводидан ҳавога заҳарли чиқиндилар чиқарилишига барҳам берилишини талаб қилди.\nПикетда “Экосан” халқаро жамғармасининг вилоят бўлими, табиатни муҳофаза қилиш, тиббиёт, халқ таълими соҳалари вакиллари иштирок этди.\nПикетчиларнинг сўзларига қараганда, Турсунзода шаҳридаги альюминий заводининг заҳарли чиқиндиларини шамол кунига 18 соат давомида Сурхондарё ҳудуди томон, 6 соат давомида тескари йўналишга ҳайдайди. Бунинг оқибатида вилоятнинг шимолий туманларида экология, қишлоқ хўжалиги, чорвачилик, пиллачилик бутунлай издан чиқиш даражасига келиб қолган. Аҳоли ўртасида саратон, юрак, эндокрин хасталиклари, болалар ўлими, болаларнинг ногирон туғилиши ҳолатлари бир неча баробар кўпайган.\nПикетчиларнинг Тожикистон Президенти Имомали Раҳмонов номига ёзилган мурожаатномасида бундай сўзлар бор:\n“Марказий Осиёда ягона бу улкан завод йилига 300 минг тонна альюминий ишлаб чиқармоқда. Унинг лойиҳа қуввати эса йилига 517 минг тонна бирламчи альюминий ишлаб чиқаришга етади. 2004 йил октябрь ойидан альюминий нархи кўтарилгандан сўнг уни ишлаб чиқаришга қизиқиш яна ортди. “Русский альюминий” (РУСАЛ) компанияси Тожикистон ҳукумати билан биргаликда тузилган шартнома асосида Турсунзодадаги альюминий заводи қувватини ошириш ва Тожикистон Республикаси Хатлон вилоятида яна бир альюминий заводини қуриш бўйича маълум ишларни бошлаб юборган”.\n“Экосан” жамғармасининг Узун тумани булими директори Гулсара Холматованинг таъкидлашича, заводнинг заҳарли чиқиндилари, хусусан, нафақат одамлар, балки ўсимлик ва биоорганизмлар учун ҳам ўта хатарли бўлган фторли водород Сурхондарёнинг Сариосиё, Узун, Денов, Олтинсой, Шўрчи туманларига тарқалмоқда. Ҳайвонларнинг тишлари тушиб, милклари касалланмоқда. Бу туманларда етиштирилган картошка аччиқ таъмга эга, полиз экинлари, узум ҳосили яхши эмас. Машҳур Дашнобод анори эса умуман йўқолиб кетди.\nУзун туман марказий шифохонаси шифокори, акушер-гинеколог Дилором Ҳасанованинг билдиришича, туманда болаларнинг аксарият қисми турли касалликлар билан туғиляпти. Туғилаётган болаларнинг 50 фоизида орқа мия грижжаси мавжуд. Чақалоқлар бўританглай, қуёноғиз бўлиб туғиляпти.\nТожикистон элчиси Ғуломжон Мирзаев пикетчилар ҳузурига чиқиб, улар билан шахсан мулоқот ўтказди.\nУнинг айтишича, яқинда Тожикистон ҳукумати альюминий заводини энг замонавий технологиялар асосида қайта таъмирлаш тўғрисидаги ҳужжатни имзолаган. Бундан атроф-муҳитга чиқадиган чиқиндини энг кам даражага тушириш мақсад қилинган.\nЭлчининг фикрича, бу каби масалалар пикетлар орқали эмас, ҳукуматлараро келишувлар воситасида ҳал этилиши лозим.\nПикетчилар бу тадбирни ўтказишдан мақсад сурхондарёлик 3 мингдан ортиқ фуқаро имзо чеккан мурожаатномани Тожикистон Президентига етказиш эканини маълум қилди.\nЭлчи уларнинг бу талаби тегишли идораларга етказилишига ваъда берди.


Ишчи гуруҳ аъзолари Элликқалъа туманида қандай масалаларни ўрганди? | O'zLiDeP\nИшчи гуруҳ аъзолари Элликқалъа туманида қандай масалаларни ўрганди?\nОлий Мажлис Қонунчилик палатаси депутати, O‘zLiDeP фракцияси аъзоси Эмма Аслонова ҳамда Қорақалпоғистон Республикаси Жўқорғи Кенгеси депутати З.Реймовалар Элликқалъа туманида бўлиб, аҳоли билан юзма-юз мулоқотлар ўтказди.\nУчрашувлар давомида аҳолининг турмуш даражаси ва сифатини яхшилаш, камбағалликни қисқартириш, аҳоли бандлигини таъминлаш, тадбиркорларни қийнаб келаётган муаммоларни ҳал этиш бўйича сектор раҳбарлари томонидан амалга оширилган ишлар ҳолатини ўрганди.\nИшчи гуруҳ аъзоларининг дастлабки манзили тумандаги “Boston Mega Tekstil” ҳамда “Boston Optimal Tekstil” МЧЖ бўлди.\n2018 йилдан ўз фаолиятини бошлаган мазкур корхонада айни пайтда ип-калава ва жинси материаллар ишлаб чиқарилмоқда. Маҳсулотлар эса ички бозорлар билан бирга, хорижга ҳам экспорт қилиняпти. Эътиборли жиҳати, корхонада фаолият юритаётган 350 нафар ишчи-ходимларнинг 60-70 фоизини ёшлар ташкил этади.\nКорхона раҳбари Ж.Жаббаровнинг айтишича, пандемия даврида ҳам бу ерда иш фаолияти тўхтаманган. Ишчи-ходимлар карантин қоидаларига амал қилган ҳолда ишлашган.\nКорхона қошидаги "Boston Optimal Tekstil" МЧЖ ҳам жорий йилда ўз фаолиятини бошлади. Мазкур корхонада асосан юмшоқ сочиқлар ишлаб чиқарилади. Аҳамиятлиси, бу ерда меҳнат қилаётган 250 нафар ходимларнинг 60 фоизи ёшлардан иборат.\nСуҳбат ва мулоқотлар чоғида пандемия даврида Президентимиз томонидан қабул қилинган фармон ва қарорларнинг аҳамияти, давлатимиз томонидан тадбиркорлар учун яратилаётган имкониятлар ҳақида атрофлича маълумотлар берилди. Ўз навбатида, тадбиркорнинг таклифлари, муаммолари тингланиб, амалий ёрдамлар кўрсатилди.\nХалқ ноиблари шунингдек, “Қирққиз” овулида ҳам бўлиб, ҳудуддаги мавжуд муаммоларни ўрганди ва сектор раҳбарлари билан биргаликда уларни бартараф этиш чораларини кўрди.


Қўшма Штатлар Париж иқлим тўғрисидаги келишувга яна қўшилди — Sof.uz\nҚўшма Штатлар Париж иқлим тўғрисидаги келишувга яна қўшилди\n21.02 12:46 48 Жаҳон\nAнтонио Гутерриш: "Бугун умид кунидир, чунки Қўшма Штатлар расмий равишда Париж келишувига яна бир бор қўшилди".\nПарижнинг иқлим шартномаси 2015 йил 12 декабрда Франция пойтахтида қабул қилинган. Имзолаган давлатлар глобал ҳарорат кўтарилишини саноатгача бўлган даврга нисбатан 2 даража Селцийда ушлаб туриш учун барча имкониятларни ишга солишга ваъда беришди.\nҚўшма Штатлар бу келишувга 2016 йилнинг апрелида қўшилган. Унга президент Обаманинг даврида давлат котиби бўлиб ишлаган Жон Керри имзо чекди. Бироқ, Президент Трамп ҳокимиятга келгандан сўнг дарҳол Вашингтон ушбу келишувда иштирок этишдан бош тортаётганини эълон қилди.\n«Сўнгги тўрт йил ичида асосий ўйинчининг йўқлиги Париж келишувидаги бўшлиқ бўлиб қолди. Йўқотилган битта ҳавола бутун тизимни заифлаштирди», - деди БМТ Бош котиби. Эслатиб ўтамиз, Қўшма Штатлар атмосферага зарарли чиқиндилар миқдори бўйича дунёда иккинчи ўринда туради.\nAҚШнинг амалдаги президенти Жо Байден 2021 йил 20 январда инаугурациясидан сўнг дарҳол Париж келишувига қўшилиш тўғрисидаги фармонни имзолади. Бугун ушбу қарор кучга кирди.\n“Бу AҚШ ва дунё учун яхши янгилик. Ушбу тадбирни махсус элчи Жон Керри билан нишонлаш имкониятидан мамнунман, унинг фаолияти ушбу тарихий келишувда ўз аксини топган », деди БМТ раҳбари.\nЖо Байден Жон Керрини унинг иқлим бўйича махсус вакили этиб тайинлади.\n"Махсус элчи Керри 2016 йилда Париж битимини имзолаганида, набирасини БМТга олиб келди", деб эслади БМТ раҳбари.\n«Бугун биз бирлаша олмаймиз, аммо келажак авлодлар олдидаги мажбуриятларимизни ёдда тутишимиз керак. Париж шартномаси - бу бизнинг авлодларимиз ва бутун инсоният билан тузилган битимдир. Биз халқаро иқлим кун тартибига қўшиламиз - камтарлик билан", деди Махсус элчи Жон Керри.\n«Камтарлик билан - чунки биз Aмериканинг тўрт йиллик музокаралар столида йўқлигидан маҳрум бўлганимизни биламиз. Камтарлик билан - чунки биз биламизки, бугунги кунда ҳеч бир мамлакат ва қитъа зарур ҳаракатларни амалга оширмаяпти", дея қўшимча қилди у.\nКеррининг таъкидлашича, мамлакатлар ваъдалардан қатъий ҳаракатга ўтишлари керак, хусусан - 2030 йилгача иссиқхона газлари чиқиндиларини икки баравар камайтириш лозим.\n5.03 18:54 1754\nБугун, 19:45 51 Ўзбекистон\nБугун, 19:29 249 Жаҳон


Фазлиддин Ғойибназаров навбатдаги жангини Дубайда ўтказади-ми?\nФазлиддин Ғойибназаров навбатдаги жангини Дубайда ўтказади-ми?\n07 Декабрь 2017 10:13 Воскресенье 0 58\nРио Олимпиадаси чемпиони, бугунги кунда фаолиятини профессионал рингда давом эттираётган Фазлиддин Ғоибназаров навбатдаги жангини БААда ўтказиши мумкин.\nTop Rank Промоутерлик компанияси раҳбари Боб Арум баҳорда Дубай шаҳрида бокс оқшомини ташкил қилиши мумкин. Айнан ўша тўқнашувда мазкур компания аъзоси ҳисобланган Фазлиддин Ғоибназаров ҳам жанг қилади. Эслатиб ўтамиз, "Файзи" 9 декабрь куни АҚШда жанг ўтказиши лозим эди. Аммо, унинг эски жароҳати яна безовта қилмоқда ва у тўлиқ тузалганидан сўнг рингга чиқади.\nАйтганча, кубалик супероғир вазн тоифасидаги енгилмас боксчи Луис Ортис (27-0, 23 KО) ўзининг навбатдаги жангини 8 декабрь куни АҚШнинг Флорида штати Майами шаҳрида ўтказади. Озодлик ороли вакилининг 10 раундга мўлжалланган жангдаги рақиби америкалик Дэниел Мартз (16-5-1, 13 KO) бўлади, деб хабар бермоқда BoxingScene сайти. Майамидаги бокс оқшомининг марказий жанги ярим оғир вазн тоифасида собиқ жаҳон чемпиони Жан Паскал ҳамда Ахмед Эльбиали ўртасида бўлиб ўтади.\nБутунжаҳон бокс суперсериясининг ярим финалидан ўрин олган учрашув Латвия пойтахти Рига шаҳрида ўтказилиши маълум қилинди. Унда WBO йўналиши чемпионги украиналик Александр Усик (13-0-0, 11 КО) WBC чемпионлик камари соҳиби латвиялик Майрис Бриедисга (24-0-0, 18 КО) қарши рингга кўтарилади. Ушбу жанг 27 январь куни Рига шаҳрида бўлиб ўтади.\nКалит сўзлар: Ғойибназаров, Фазлиддин, ўтказади, навбатдаги, ми, жангини, Дубайда\nЭртага Фазлиддин Ғоибназаров рингга чиқади\nРио-де-Жанейрода ўтган Олимпия ўйинлари чемпиони Фазлиддин...\nФазлиддин Ғоибназаров илк жангини ўтказди\nРио Олимпиадаси чемпион Фазлиддин Ғоибназаров бугун профессионал...\nФазлиддин Ғоибназаровнинг навбатдаги жанг санаси маълум\nПрофессионал боксдаги фаолиятини чиройли ғалаба билан бошлаган...